Rusia sekat beberapa saluran dan laman sesawang media termasuk BBC

MOSCOW, 4 Mac- Badan pemerhati media Rusia memaklumkan telah menyekat akses kepada BBC dan laman sesawang media bebas lain sebagai langkah mempertingkat kawalan ke atas internet lebih seminggu selepas Rusia menyerang Ukraine.Sekatan oleh Perkhidmatan Persekutuan untuk Penyeliaan dalam Sfera Telekom, Teknologi Maklumat dan Komunikasi Massa (Roskomnadzor) itu atas permintaan daripada pihak pendakwa melibatkan laman sesawang BBC; laman bebas Meduza; penyiar Jerman, Deutsche Welle dan laman sesawang berbahasa Rusia yang dibiayai Amerika Syarikat, Radio Free Europe/Radio Liberty, Svoboda.Agensi itu memberitahu, permintaan pendakwa difailkan pada 24 Februari, iaitu hari Presiden Rusia, Vladimir Putin melancarkan serangannya ke atas Ukraine.

Stesen radio berfahaman liberal, Ekho Mosvky yang majoritinya dimiliki gergasi tenaga Rusia, Gazprom berkata pada Khamis, ia akan ditutup selepas menyiarkan liputan mengenai perang Ukraine.Pihak berkuasa Rusia pada Isnin telah menyekat laman sesawang Ekho kerana didakwa dengan sengaja menyebarkan maklumat palsu mengenai konflik tersebut.Ketua Pengarang, Alexei Venediktov menerusi catatan di saluran Telegram Ekho pada Khamis menyatakan, kandungan akan terus diterbitkan menerusi Youtube dan media sosial meski lembaga pengarah telah mengundi untuk membubarkan stesen radio dan laman web berkenaan.Sementara itu, media Rusia telah diarah untuk hanya menerbitkan maklumat yang disediakan oleh sumber rasmi yang menggambarkan pencerobohan di Ukraine sebagai operasi ketenteraan.Saluran televisyen yang dikawal Rusia telah menggandakan naratif Kremlin tentang nasionalisme di Ukraine, sambil menuduh Kiev menggunakan orang awam sebagai perisai manusia dalam konflik itu.- AFP


Pemisah Papua mengaku bertanggungjawab bunuh 8 juruteknik

JAYAPURA, 4 Mac- Kumpulan pemisah Papua mengaku bertanggungjawab menembak mati lapan juruteknik semasa mereka menjalankan tugas membaik pulih tiang telekomunikasi di satu kawasan terpencil.

Menurut tentera, lelaki bersenjata menyerbu menara telekomunikasi utama dimiliki Telkomsel, syarikat yang disokong kerajaan negeri pada Rabu lalu.

Petugas itu dijadikan sasaran pemberontak atas alasan mereka mempunyai kaitan dengan negeri tersebut.

Sejak beberapa dekad lalu, pemberontak Papua telah melancarkan pemberontak terhadap pasukan keselamatan Indonesia.

Jurucakap tentera Papua, Aqsha Erlangga berkata ketika serangan, seorang juruteknik berjaya melarikan diri seterusnya melaporkan kepada pihak berkuasa.

“Ini adalah satu jenayah luar biasa,” katanya menerusi satu kenyataan.

“Polis telah mengambil alih siasatan dan sedang memburu suspek,” katanya.

Sementara itu, menurut Erlangga usaha mengeluarkan mayat mangsa dari lokasi kejadian pada Khamis yang hanya boleh diakses menggunakan helikopter terhalang akibat cuaca buruk.

Tentera Pembebasan Papua Barat, sayap tentera kumpulan pemisah utama Papua, sebelum ini telah memberi amaran kepada orang awam supaya meninggalkan kawasan yang mereka sebut sebagai “zon perang” itu.

Pada 2018, seramai 19 pekerja syarikat pembinaan negeri itu ditembak mati oleh pemberontak ketika membaiki jambatan. -AFP


AS buka semula pejabat kedutaan di Cuba, 5 tahun selepas 'serangan sonik'

(Suasana Pejabat Kedutaan Amerika Syarikat di Havana pada 3 Mac 2022/AFP)

HAVANA, 3 MAC- Kedutaan Amerika Syarikat (AS) di Cuba yang ditutup sejak 2017, akan dibuka semula; menawarkan perkhidmatan pengeluaran visa.

Pihak konsulat, “akan menyambung semula beberapa perkhidmatan visa secara terhad, sebagai usaha menyambung semula fungsi kedutaan secara berperingkat," kata Timothy Zuniga-Brown, pegawai misi diplomatik AS di Havana.

AS mengurangkan fungsi pejabat kedutaan ke tahap paling minimum pada September 2017, apabila Presiden AS, Donald Trump ketika itu menyalahkan Havana kerana mencetuskan ‘serangan sonik’ terhadap kakitangan kedutan pada 2016 dan 2017.

Serangan misteri itu menyebabkan beberapa petugas dan ahli keluarga mengalami kecederaan otak dan hilang pendengaran.

Kejadian hampir sama turut berlaku di beberapa kedutaan lain di seluruh dunia.

Penutupaan pejabat kedutaan itu memberi kesan besar kepada penduduk Cuba yang ingin berhijrah ke AS kerana perlu melakukan urusan di pejabat berdekatan seperti di Colombia atau Guyana untuk mengemukakan permohonan.

(Pejabat Kedutaan Amerika Syarikat di Havana ketika mula ditutup pada 2017/AFP)

Jelas Zuniga-Brown, pihak kedutaan hanya akan berurusan dengan individu yang telah melengkapkan permohonan, namun dalam tempoh semasa masih perlu ke Guyana.

Tambahnya, pihak kedutaan juga akan menyediakan perkhidmatan penting kepada warga AS dan visa kecemasan kepada individu bukan pelarian.

Menurut perjanjian imigresen sedia ada, AS perlu memperakui kira-kira 20,000 visa setahun kepada rakyat Cuba.

Ia berikutan Cuba berdepan krisis ekonomi terburuk dalam tempoh 30 tahun akibat pandemik COVID-19 dan kebanyakan rakyatnya memang berharap untuk berhijrah ke AS.

Sebagai jalan pintas, ada penduduk memilih keluar dari Cuba melalui laluan berbahaya di Amerika Tengah dan perlu berdepan risiko eksploitasi penyeludupan manusia. -AFP


COVID-19: Penduduk dunia kekal ambil langkah berjaga-jaga elak penularan

(Gambar diambil pada 3 Mac 2022 menunjukkan penduduk berbaris untuk menjalani ujian asid nukleik di Harbin China/AFP)

PARIS, 4 Mac- Pandemik COVID-19 di seluruh dunia belum menunjukkan bahawa penularan penyakit itu boleh dikawal sepenuhnya. Berikut perkembangan terbaru krisis kesihatan COVID-19.

Pertubuhan Kesihatan Sedunia (WHO) berkata pil anti-Covid Merck, molnupiravir perlu diambil penghidap yang mengalamai gejala ringan tetapi mempunyai risiko tinggi jika dimasukkan ke hospital seperti warga tua atau mereka yang tidak divaksinasi.

Menjelang 14 Mac ini, Perancis akan menamatkan kebanyakan sekatan COVID-19 dan memansuhkan keperluan pas vaksin untuk syarat makan di luar atau restoran juga menghadiri acara sosial.

White House memohon Kongres meluluskan dana kecemasan memerangi COVID-19 sebanyak AS$22.5 bilion. Ia disebabkan peruntukan sebelum ini hampir habis dibelanjakan, menurut kenyataan pegawai pusat pentadbiran kerajaan AS itu.

Seorang  pakar COVID-19 Hong Kong, ahli mikrobiologi, Yuen Kwok-yung turut serta mengkritik rancangan kerajaan untuk menjalankan ujian saringan COVID-19 besar-besaran di seluruh bandar. Kwok-yung menyifatkan tindakan yang dilakukan semasa pandemik terburuk akan memberi kesan yang kurang memuaskan.

(Penduduk memakai peralatan perlindungan diri ketika membeli barangan basah di Hong Kong/AFP)

-SRI LANKA TAMATKAN DASAR PENGEBUMIAN MAYAT ISLAM-

Kerajaan Sri Lanka menamatkan dasar kontroversi memerlukan mayat orang Islam positif COVID-19 dikebumikan di kawasan khas yang ditentukan kerajaan tanpa kehadiran waris atau majlis berkaitan.

Virus COVID-19 sudah menyebabkan sekurang-kurangnya 5,969,893 terbunuh sejak pandemik mula menular dari China pada penghujung Disember 2019. Data itu berdasarkan kemas kini AFP.

Amerika Syarikat merekodkan kematian paling banyak iaitu 954,519, diikuti Brazil 650,000 dan India 514,388 orang.

Mengambil kira data akses kematian berkaitan COVID, WHO menganggarkan jumlah kematian sebenar lebih tinggi antara 2 atau 3 kali. –AFP


Undi awal Pemilihan Presiden Korea Selatan di tengah lonjakan COVID-19

SEOUL, 4 Mac- Korea Selatan mula melaksanakan pengundian awal bagi pilihan raya presiden hari ini dengan dibayangi pandemik berikutan sehingga sejuta pengundi dengan COVID-19 dijangka mengundi ketika lonjakan kes direkodkan di negara itu.Petugas pilihan raya dibekalkan peralatan perlindungan diri termasuk sut, cermin mata keselamatan sementara pengundi pula perlu menggunakan cecair sanitasi serta memakai sarung tangan, menurut Suruhanjaya Pilihan Raya Kebangsaan.Lebih 800,000 pengundi adalah mereka yang diperintahkan duduk di rumah bagi mengekang penularan COVID-19 dan hampir 800 pesakit sedang dirawat di unit rawatan rapi.Mereka yang dijangkiti atau sedang menjalani kuarantin dibenarkan hadir dengan menaiki teksi atau ambulans yang disediakan kerajaan tempatan untuk ke pusat pengundian bagi mengundi menerusi saluran isolasi.Sebelum ini Korea Selatan antara negara yang menyerlah dengan pendekatannya agresif membendung penularan COVID-19 menerusi ujian agresif dan pengesanan kontak.Walaupun pengurusan pandemik negara bukan fokus utama kempen, lonjakan kes disebabkan varian omicron pada minggu lalu menjejaskan proses mengundi calon berikutan lonjakan kes ke paras tertinggi.Pemilihan itu bagi menggantikan Presiden Moon Jae-in yang tidak lagi dapat bertanding semula berikutan had penggal pemerintahan.Yoon Suk-yeol mendapat kelebihan apabila seorang rakan konservatif, Ahn Cheol-soo menarik diri dan memberikan sokongannya kepada Yoon.Parti pemerintah Moon diwakili oleh Lee Jae-myung.

(Penyokong calon presiden Korea Selatan, Lee Jae-myung ketika kempen pilihan raya di Seoul/Foto AFP)

Ahn Cheol-soo, calon presiden untuk parti politik ketiga terbesar Korea Selatan itu mengisytiharkan sokongan yang dianggap satu langkah mengejut.Dengan hanya tinggal enam hari sebelum pengundian pada 9 Mac, Yoon merapatkan cabaran menentang Lee Jae-myung daripada Parti Demokratik.Tinjauan pendapat membayangkan kemenangan yang meyakinkan jika Yoon dan Ahn bersatu, walaupun tidak jelas sama ada semua penyokong Ahn akan memberikan sokongan sama.Korea Selatan mengadakan Pilihan Raya Kebangsaan pada 2020 dan Pilihan Raya Wilayah tahun lalu, dengan pengundi yang dijangkiti dikehendaki menghantar kertas undi mereka atau menggunakan pusat pengundian khas di hospital. Ketika itu jangkitan harian COVID-19 adalah dalam lingkungan ratusan dan direkodkan sebagai jumlah tertinggi pada ketika itu.Bagaimanapun pada minggu ini jumlah kes melepasi 200,000 kes.Walaupun berdepan lonjakan kes, Korea Selatan menarik balik sebahagian sekatan dalam beberapa hari ini dan menggantung penggunaan skim pengesanan digital yang terbukti berkesan dalam membendung virus itu. -REUTERS


Rusia tetap mara meski koridor kemanusiaan dimeterai

KIEV, 4 Mac- Presiden Rusia, Vladimir Putin menegaskan pada pada Khamis, pencerobohan ke atas Ukraine akan tetap diteruskan seperti dirancang meski mendapat tentangan dan tekanan hebat antarabangsa.Amaran itu disuarakan ketika Kiev berjaya memeterai perjanjian dari Moscow berkenaan koridor kemanusiaan untuk rakyat Ukraine melarikan diri.Tidak jelas bagaimana ia akan berfungsi, namun desakan pelaksanaan koridor itu susulan kebimbangan apabila Rusia menawan bandar utama Ukaraine dan berpuluh-puluh orang terkorban.Pertempuran itu juga dijangka memasuki fasa baharu yang lebih mengancam nyawa.Seperti Putin, Presiden Ukraine, Volodymr Zelensky juga tidak menunjukkan tanda untuk berundur selepas lapan hari negara itu berada dalam konflik, sambil berikrar, Russia akan memahami perkataan 'pembalasan' dan menyeru negara Barat meningkatkan bantuan ketenteraan."Jika kita tiada lagi, Latvia, Lithuania dan Estonia akan menjadi sasaran seterusnya," katanya pada sidang media sambil menegaskan rundingan terus dengan Putin adalah satu-satunya penyelesaian untuk menghentikan perang tersebut.

Sebilangan besar komuniti antarabangsa menyokong rakyat Ukraine termasuk melalui media sosial susulan Putin mengarahkan tenteranya melancarkan perang pada 24 Februari lalu, menyaksikan Rusia dipinggirkan dalam urusan global membabitkan kewangan, diplomasi, sukan dan kebudayaan.Penganalisis Barat berpendapat, tentera penceroboh sudah terperangkap tetapi memberi amaran, kegagalan awal itu boleh mendorong Moscow untuk melepaskan semua kuasanya ke atas Ukraine.Kenyataan Putin pada Khamis tidak menghapuskan kebimbangan itu."Russia sedang menghapuskan 'neo-Nazi' dan tidak akan berputus asa dengan fahaman bahawa Russia dan Ukraine adalah 'satu rakyat'," katanya.Sementara itu, Presiden Perancis, Emmanuel Macron yang bercakap dengan Putin pada Khamis berkata, beliau percaya sesuatu yang paling buruk akan berlaku.Ketika ini, tentera Rusia berjaya menakluk utara ibu negara Ukraine, iaitu Kherson, bandar Laut Hitam yang mempunyai kira-kira 290,000 penduduk.Tentera Rusia juga menawan bandar pelabuhan Mariupol di timur Kherson, yang tidak mempunyai bekalan air atau elektrik ketika musim sejuk.- AFP


WHO bimbang gelombang baharu pelarian Ukraine terdedah penyakit

WARSAW, POLAND, 4 Mac- Gelombang pelarian penduduk yang melarikan diri dari Ukraine pada masa akan datang berkemungkinan lebih terdedah kepada penyakit dan kesukaran ekonomi berbanding sejuta yang sudah meninggalkan negara itu, seorang pegawai kanan Pertubuhan Kesihatan Sedunia (WHO) memberitahu Reuters pada Khamis.

Bercakap di Warsaw, di mana WHO menyelaras 36 tan bantuan perubatan ke Ukraine, Pengarah WHO Eropah, Hans Kluge berkata krisis yang sudah menjadi 'malapetaka kemanusiaan' akan menjadi lebih teruk apabila tentera Rusia mula mengepung dan melancarkan serangan di bandar-bandar utama Ukraine.Beliau berkata demikian susulan persetujuan dicapai antara pegawai Rusia dan Ukraine untuk menubuhkan koridor kemanusiaan bagi penyampaian bantuan selain usaha itu berpotensi mewujudkan gencatan senjata di beberapa kawasan, sekali gus membantu orang awam yang meninggalkan negara berkenaan.Sehingga kini, Pertubuhan Bangsa-Bangsa Bersatu (PBB) memaklumkan kira-kira satu juta rakyat Ukraine meninggalkan Ukraine menuju ke Poland serta negara barat yang lain."Sekiranya konflik ketenteraan meningkat, ia akan menyaksikan lebih ramai rakyat Ukraine akan tinggal sehelai sepinggang," menurut Kluge.

(Sukarelawan mengagihkan  topeng muka kepada pelarian Ukraine yang baru sampai di Berlin Central Station/REUTERS)

Pada gelombang pertama, kebanyakan pelarian itu masih mempunyai keupayaan kewangan serta tempat berteduh di Poland serta negara lain.

Namun katanya, dengan keadaan konflik semakin memuncak, rakyat Ukraine akan terbatas keupayaan sumber serta mengalami krisis kesihatan yang lebih teruk sekali gus memerlukan lebih banyak sokongan termasuk terpaksa menempuh perjalanan berbahaya untuk menuju ke sempadan."Mereka yang tinggal berisiko ini akan mengalami kekurangan bekalan perubatan dan penjagaan kecemasan," katanya.Bantuan WHO yang dihantar ke Poland pada Khamis akan dipindahkan ke bandar Lviv, Ukraine terlebih dahulu dan kemudian digerakkan ke kawasan konflik mulai hari ini.Ia termasuk kit trauma untuk 1,000 orang serta rawatan perubatan lain untuk digunakan kepada hingga 150,000 orang, termasuk ubat kanser dan insulin bagi pesakit diabetes. -REUTERS


Lapangan terbang Bali kembali beroperasi pagi ini selepas merayakan Hari 'Nyepi'

BALI, 4 Mac- Lapangan terbang di pulau percutian Bali, Indonesia bakal menyambung semula operasi penerbangannya susulan sambutan Hari Senyap yang berlangsung semalam sehingga pukul 6 pagi ini.Penutupan sementara operasi yang bermula sejak 6.00 pagi semalam menjejaskan 115 penerbangan di Lapangan Terbang Gusti Ngurah Rai.Pengarah Presiden Angkasa Pura I, Faik Fahmi berkata 58 penerbangan ketibaan dan 57 penerbangan berlepas digantung sementara selama 24 jam."Nyepi" yang bermaksud "berdiam diri" disambut oleh semua penduduk Bali beragama Hindu sebagai "Hari Senyap".

(Antara upacara sambutan penganut agama Hindu pada Hari 'Nyepi' di Bali, Indonesia/BERNAMA)

Pada hari paling senyap dalam setahun itu, penganut Hindu Bali menghentikan aktiviti harian mereka dan berada di dalam rumah melakukan muhasabah diri. Syarikat telekomunikasi juga mematikan khidmat data mudah alih dan sambungan Internet.Jalan raya yang biasanya sibuk menjadi senyap manakala pelancong pula bebas melakukan aktiviti hanya di kawasan hotel.


Harga minyak mentah cecah paras tertinggi

KOGALYM, 4 Mac- Penanda aras minyak mentah melonjak bermula semalam berikutan masalah bekalan, potensi gangguan perdagangan dan isu perkapalan akibat daripada sekatan baharu yang dikenakan ke atas Rusia selepas negara itu menyerang Ukraine minggu lalu.

Setakat pukul 2.07 petang semalam, niaga hadapan minyak mentah Brent meneruskan pergerakan rancak tanpa henti melonjak sebanyak 3.62 peratus kepada AS$117 dolar Amerika Syarikat setong, manakala West Texas Intermediate meningkat 3.44 peratus kepada AS$114.40 dolar Amerika Syarikat setong.Terdahulu, niaga hadapan minyak mentah Brent meningkat setinggi AS$118.22 dolar setong, tertinggi sejak Februari 2013.Pasaran bertindak balas terhadap pusingan terbaru sekatan Amerika Syarikat ke atas sektor penapisan Rusia membawa kepada kebimbangan bahawa sekatan eksport boleh beralih kepada sektor minyak dan gas Rusia.Susulan pencerobohan Rusia ke atas Ukraine, harga minyak mentah Brent telah melambung melebihi AS$100 setong berikutan kebimbangan gangguan bekalan.

Rusia sebagai pengeluar minyak ketiga dunia dan pengeksport minyak terbesar ke pasaran global menyumbang kira-kira 10 peratus daripada bekalan minyak global.Semalam, Pertubuhan Negara Pengeksport Petroleum (OPEC) dan sekutunya termasuk Rusia mengambil keputusan mengekalkan pertambahan dalam pengeluaran sebanyak 400,000 tong sehari pada bulan Mac.


Ukraine bakal terima 16,000 sukarelawan asing susulan pencerobohan Kremlin

KIEV, 4 Mac- Ukraine bakal menerima seramai 16,000 sukarelawan asing yang akan mempertahankan kedaulatan negara berkenaan daripada pencerobohan Rusia.

Perkara itu diumumkan Presidennya, Volodymyr Zelenskyy dalam satu sidang video dan menyifatkan bantuan sukarelawan tersebut akan berjaya.Menurutnya, beliau juga ragu dengan hasrat Moscow menghantar bantuan kemanusiaan ke Ukraine dan menggesa Moscow mempelajari perkataan "pampasan dan sumbangan"."Kami akan membina semula setiap rumah, setiap jalan, setiap bandar. Dan kami berkata kepada Rusia 'belajar kata-kata pampasan dan sumbangan'. Anda akan membayar balik harga penuh untuk semua yang anda lakukan kepada kami, kepada negara kami dan kepada setiap orang Ukraine," kata Zelenskyy dalam sebuah sidang media.Zelenskyy pada sidang media dalam bahasa Rusia itu turut menggesa tentera penceroboh pulang ke negara asal mereka.Beliau menegaskan, tentera Rusia seharusnya melindungi masyarakat yang bertutur bahasa Rusia dalam negara itu bukannya di luar negara.Dalam pada itu, operasi ketenteraan Rusia turut memaksa seramai satu juta orang penduduk melarikan diri dari Ukraine.

Angka itu menurut Pertubuhan Bangsa-Bangsa Bersatu (PBB) mungkin bertambah lebih banyak jika konflik tidak dihentikan dengan segera.Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi dalam laman Twitternya memaklumkan dalam masa tujuh hari sahaja, berlaku penghijrahan satu juta pelarian dari Ukraine ke negara-negara jiran.

"Sudah tiba masa serangan dihentikan supaya bantuan kemanusiaan dapat diberikan kepada berjuta-juta lagi penduduk yang masih berada di negara itu."

"Hampir 40 tahun pembabitan saya dalam bidang kecemasan pelarian, agak jarang saya melihat penghijrahan besar-besaran seperti di Ukraine pada kali ini," kata Filippo Grandi menerusi kenyataannya di Twitter.

Lebih separuh daripada pelarian Ukraine memilih Poland sebagai destinasi utama mereka mendapat perlindungan selain Hungary, Moldova dan Slovakia.


Hampir 500 anggota tentera Rusia terbunuh dalam konflik perang dengan Ukraine

MOSCOW, 4 Mac- Susulan pencerobohan Rusia ke atas Ukraine, Moscow dilihat membayar harga yang mahal atas tindakannya itu apabila hampir 500 tenteranya terbunuh dalam konflik berkenaan setakat ini.Ia juga pemakluman pertama berhubung angka kematian dari pihak Rusia sejak Presiden Vladimir Putin melancarkan pencerobohan di negara itu minggu lalu.Jurucakap Kementerian Pertahanan Rusia, Igor Konashenkov berkata seramai 498 anggota tentera Rusia terbunuh di perbatasan."Malangnya, terdapat kematian dalam rakan seperjuangan kami yang menyertai operasi ketenteraan khas di Ukraine. 498 askar Rusia terkorban semasa menjalankan tugas," kata Konashenkov kepada media.

Bagaimanapun, Ukraine mendakwa angka korban tentera Rusia adalah jauh lebih tinggi.Sebelum ini, Moscow mengaku terdapat angka korban dalam kalangan tentera Rusia, namun tidak mendedahkan jumlahnya.


Mahkamah Jenayah Antarabangsa mulakan siasatan aktiviti Rusia di Ukraine

(Seorang anggota tentera Ukraine membuat rondaan di jalan raya di Dataran Maidan, Kiev/Foto AFP)

MOSCOW, 3 Mac - Mahkamah Jenayah Antarabangsa (ICC) memulakan siasatan ke atas aktiviti Rusia di Ukraine, kata Pendakwa ICC Karim Khan."Saya baru sahaja memberitahu Pejabat ICC mengenai keputusan saya untuk meneruskan dengan segera siasatan aktif dalam situasi itu. Kerja-kerja pengumpulan bukti sudah dimulakan," kata Khan dalam satu kenyataan, lapor Sputnik.Beliau menambah bahawa ICC akan memberi tumpuan kepada objektif utama organisasi: memastikan akauntabiliti bagi jenayah di bawah bidang kuasa mahkamah.

Minggu lalu, Rusia melancarkan operasi khas selepas republik pemisah Donetsk dan Luhansk meminta bantuan untuk mempertahankan diri daripada serangan berterusan oleh tentera Ukraine. Negara-negara Barat mengutuk sekeras-kerasnya operasi ketenteraan Rusia dan meningkatkan tekanan sekatan terhadap Rusia. - BERNAMA


141 daripada 193 negara anggota PBB sepakat desak Rusia keluar dari Ukraine

NEW YORK, 3 Mac- Perhimpunan Agung, Pertubuhan Bangsa Bersatu (PBB) mencapai kata sepakat menerima resolusi untuk mendesak Rusia keluar dari Ukraine dengan segera.Ia menjadi kritikan paling kuat terhadap pencerobohan Moscow oleh majoriti negara anggota.Selepas dua hari perbahasan luar biasa berlangsung, 141 daripada 193 negara anggota mengundi untuk menerima resolusi tidak terikat itu.China pula antara 35 buah negara berkecuali dengan lima negara iaitu Eritrea, Korea Utara, Syria, Belarus dan Russia mengundi menentang resolusi terbabit.

(141 negara sokong resolusi, 35 berkecuali, 5 bantah / Foto AFP)

Resolusi itu menyatakan kekesalan terhadap pencerobohan Rusia di Ukraine dan mengutuk keputusan Presiden Russia, Vladimir Putin meletakkan senjata nuklearnya dalam keadaan bersiap siaga.Putin melancarkan serangan ke atas Ukraine pada 24 Februari.Moscow memberi alasan mempertahankan diri di bawah Artikel 51 Piagam PBB.Namun ia ditolak oleh negara-negara Barat yang menuduh Moscow melanggar Artikel 2 Piagam, yang memerlukan anggota PBB untuk menahan diri daripada ancaman atau penggunaan kekerasan bagi menyelesaikan krisis.Setiausaha Agung PBB, Antonio Guterres berkata mesej Perhimpunan Agung adalah kuat dan jelas. -AFP


Harga minyak dunia cecah AS$113 setong

HONG KONG, 2 Mac- Harga minyak melepasi AS$113 setong dan pasaran saham menjunam apabila pelabur semakin bimbang dengan kesan perang Ukraine terhadap bekalan tenaga global dan pemulihan ekonomi.Pencerobohan Vladimir Putin ke atas negara jirannya itu menyebabkan pasaran global bergolak sepanjang minggu lalu, meningkatkan kebimbangan inflasi lebih tinggi dan dasar monetari bank pusat yang lebih ketat.Krisis itu menyaksikan beberapa negara mengenakan pelbagai sekatan terhadap Moscow yang memencilkan Russia dan mengancam akan menjejaskan ekonominya.Tindakan itu menyebabkan ketidaktentuan yang ketara dalam pasaran dengan bekalan komoditi penting termasuk logam dan bijirin terkesan.Namun, sumber utama kebimbangan pelabur adalah minyak mentah, yang naik mendadak sejak Russia mula bersedia untuk melakukan pencerobohan.Harga minyak Brent mencecah AS$110 buat kali pertama sejak 2014, manakala West Texas Intermediate (WTI) bergerak menghampiri angka itu.Dalam dagangan Asia pada sebelah petang, harga minyak Brent meningkat setinggi AS$113.02 dan WTI memuncak pada AS$111.50.Sekatan yang akan datang mencetuskan kebimbangan bahawa eksport akan disekat dari Russia, pengeluar minyak ketiga terbesar dunia.Konflik di Eropah Timur itu berlaku ketika harga minyak sudah sedia melonjak berikutan bekalan yang sempit dan pemulihan kukuh permintaan global apabila ekonomi mula dibuka semula daripada penutupan akibat pandemik.Pedagang akan memerhati dengan penuh minat mesyuarat Pertubuhan Negara Pengeksport Petroleum (OPEC) dan pengeluar utama lain, termasuk Russia, yang akan membincangkan sama ada untuk menaikkan ouput bagi membendung kenaikan harga yang menyebabkan inflasi melonjak.Dalam ucapan pada State of the Union, Presiden Joe Biden berkata, Amerika Syarikat (AS) akan menyertai perjanjian 30 negara untuk mengeluarkan 60 juta tong bagi membendung kenaikan harga minyak.Namun, penganalisis memberi amaran langkah sedemikian hanya memberikan impak yang kecil.Harga minyak menambah kebimbangan mengenai inflasi yang berada pada paras tertinggi dalam tempoh 40 tahun di AS dan menjejaskan kewangan rakyat negara itu walaupun ekonomi sedang meningkat semula daripada kejutan pandemik.Namun, krisis Ukraine memberikan satu lagi masalah kepada Rizab Persekutuan (Fed) yang terpaksa memikirkan semula rancangannya untuk menaikkan kadar faedah bagi membolehkan harga pengguna terkawal.

(Bursa Saham New York pada 24 Februari 2022 dilaporkan terjejas selepas Rusia memulakan serangannya ke atas Ukraine/AFP)

Bank pusat itu dijangka menaikkan kadar faedah bulan ini dan tujuh kali lagi sebelum akhir tahun.Bagaimanapun, pemerhati berkata ia dijangka membuat keputusan lebih berhati-hati kerana bimbang langkah itu boleh menjejaskan pemulihanIa telah dijangka secara meluas akan meningkat pada bulan ini dan kemudian sehingga tujuh kali ganda lagi sebelum akhir tahun"Isu rantaian bekalan dan tekanan inflasi akan menjadi perhatian ramai pelabur di seluruh dunia."Perkara-perkara ini hampir pasti akan merumitkan tugas yang dihadapi oleh bank pusat dalam usaha memerangi inflasi."menurut Ketua Pegawai Pelaburan Tetap, T.Rowe Price, Andy McCormick.Pasaran Wall Street dan Eropah jatuh pada hari Selasa dan sebahagian besar negara Asia turut mengalami kejatuhan walaupun tidak begitu ketaradengan penurunan peratusan yang besar.Tokyo, Hong Kong dan Manila kerugian lebih satu peratus, manakala Mumbai susut dua peratus termasuk di Shanghai, Singapura, Taipei, Jakarta, Bangkok dan Wellington. -AFP


EU sekat bank Rusia daripada SWIFT

BRUSSELS, 3 Mac- Kesatuan Eropah pada Rabu menyekat tujuh bank Rusia daripada sistem pembayaran SWIFT serta melarang syarikat media tempatan Russia, RT dan Sputnik daripada menjalankan penyiaran dalam blok negara itu.

Langkah-langkah tersebut berkuat kuasa serta-merta, dan ia adalah sekatan terbaharu yang diselaraskan Barat ke atas Rusia kerana pencerobohannya ke atas Ukraine, yang memasuki hari kelapan.

“Dengan pantas, Kesatuan Eropah telah menerima pakai tiga gelombang sekatan berat terhadap sistem kewangan Rusia, industri berteknologi tinggi dan golongan elitnya yang terlibat rasuah," kata ketua Suruhanjaya Eropah, Ursula von der Leyen dalam satu kenyataan.

(Tujuh bank Rusia disekat oleh EU daripada sistem SWIFT)

Hukuman kumulatif sepanjang minggu lalu, turut menyasarkan Presiden Rusia Vladimir Putin, menteri dan oligarki yang menyokong pemerintahannya serta bank pusat Rusia, telah menyebabkan tekanan ekonomi terhadap Rusia.

Tetapi setakat ini tidak ada tanda-tanda ia boleh menghalang Putin daripada meningkatkan serangannya ke atas Ukraine.- AFP


Hampir seminggu pencerobahan, Rusia terus berdepan tekanan seteru

(Tentera simpanan Ukraine berkumpul di Zon Pertahanan di luar bandar Kiev. Gambar diambil pada 24 Feb 2022/AFP

KIEV, 2 Mac- Berikut kemas kini konflik Rusia – Ukraine selepas enam hari tentera Rusia memulakan serangan di Kiev, seterusnya Kharkiv, Ukraine.

Tentera udara Rusia mendarat di bandar ke dua Ukraine, Kharkiv cetus pertempuran antara pasukan tentera kedua-dua negara – Kenyataan tentera Ukraine.

Presiden Amerika Syarikat (AS), Joe Biden melabel Presiden Rusia, Vladimir Putin sebagai ‘diktator’ dalam ucaptama sulung ‘State of Union’ dan menegaskan Rusia berdepan pengasingan ekonomi dan diplomatik lebih serius.

Biden turut mengumumkan pesawat dari Rusia tidak akan dibenarkan berada di ruang udara Amerika Syarikat.

Rusia menggandakan kempen pengeboman sehingga mengenai menara utama penyiaran televisyen Kiev dan dua buah bangunan kediaman di barat laut Kiev serta ibu pejabat kerajaan tempatan di Kharkiv.

Kherson bandar Laut Hitam dikepung tentera Rusia manakala pelabuhan dan stesen kereta api kini berada bawah pengawasan tentera, menurut Datuk Bandar Kherson.

Serangan tentera Rusia menyebabkan pelabuhan strategik Laut Hitam, Mariupol tiada bekalan elektrik.

(Mayat tentera Rusia terbaring di perkarangan sebuah sekolah selepas pertempuran dengan tentera Ukraine di Kharkiv pada 28 Feb 2022/AFP)

Lebih 677,000 orang penduduk meninggalkan Ukraine sejak pencerobohan tentera Rusia, menurut data agensi pelarian PBB dengan jumlah sebenar terus meningkat secara mendadak.

Mahkamah Keadilan Antarabangsa dijadual mengadakan perbicaraan pembunuhan beramai-ramai atau ‘genosid’ berhubung konflik di Ukraine pada 7 dan 8 Mac ini.

Rusia menyekat operasi Saluran TV bebas dan stesen radio liberal dan memperketat penerbitan media secara maya berkaitan perang.

Banyak syarikat Barat umum mengurangkan jaringan perniagaan dengan Rusia, termasuk tiga syarikat perkapalan terbesar dunia serta firma tenaga Eni, ExxonMobil dan Boeing.

Penduduk Rusia bergegas mengeluarkan wang tunai selepas pengenalan kawalan modal dan mata wang tempatan (ruble) merekodkan paras terendah berbanding dolar.

Kesatuan Eropah melarang penyiaran bahan media RT dan Sputnik di blok kesatuan itu.

Harga petrol naik mendadak melepasi AS$110 setong, meskipun anggota Agensi Tenaga Antarabangsa bersetuju untuk melepaskan 60 juta tong daripada stok simpanan. -AFP


Tentera udara Rusia mendarat di Kharkiv, ribuan pelancong Ukraine terkandas

(Serangan tentera Rusia pada 1 Mac 2022 memusnahkan salah satu kawasan di bandar Kharkiv/AFP)

KIEV, 2 Mac- Tentera udara Rusia dilaporkan sudah mendarat di timur bandar Ukraine, Kharkiv hari ini, menurut tentera Ukraine dan menambah pertempuran berlaku sebaik pendaratan dikesan.

“Tentera udara Rusia mendarat di Kharkiv… dan menyerang hospital tempatan,” kata kenyataan dikeluarkan pihak tentera menerusi mesej Telegram. “Berlaku pertempuran berterusan antara penceroboh dengan pihak Ukraine.”

Kharkiv, bandar berhampiran sempadan Rusia dihuni kira-kira 1.4 juta penduduk yang sebahagian mereka berbahasa Rusia.

Bandar itu menjadi sasaran tentera Rusia sejak Presiden Vladimir Putin melancarkan operasi ketenteraan khas di Ukraine pada Khamis minggu lalu.

(Rakyat Ukraine mengadakan prostes antiperang di luar kedutaan Rusia di Nicosia/Fail AFP)

Dalam perkembangan lain, kira-kira 3,000 pelancong Ukraine terkandas di Republik Dominika dan berdepan masalah kehabisan wang selepas pencerobohan Rusia dan memerlukan bantuan, lapor pejabat konsulat pada Selasa.

“Rakyat Ukraine yang terkandas itu memerlukan bantuan daripada Republik Dominika, mereka perlukan wang, baju dan banyak lagi,” kata konsul kehormat Ukraine, Ilona Oleksandrivna dalam sidang media di Santo Domingo.

Jelasnya, 1,200 daripada 3,000 rakyat Ukraine yang terkandas di negara Caribbean telah diusir keluar dari hotel tempat mereka menginap kerana mereka tidak mempunyai wang untuk melanjutkan penginapan mereka.

Susulan pencerobohan Rusia ke atas Ukraine, 27 negara Kesatuan Eropah telah menutup ruang udara mereka kepada syarikat penerbangan Rusia.

Moscow pula bertindak balas dengan menutup ruang udaranya kecuali dalam kes ‘kebenaran khas’ kepada syarikat penerbangan dari 36 negara Eropah dan Kanada. -AFP


AS keluarkan 30 juta tong rizab minyak stabilkan harga semasa konflik Rusia - Ukraine

(Presiden AS Joe Biden selesai menyampaikan ucapan State of the Union di Capitol's House Chamber Washington, pada 1 Mac 2022/AFP)

WASHINGTON, 2 Mac- Amerika Syarikat akan mengeluarkan 30 juta tong minyak daripada Rizab Petrolium Strategik negara itu sebagai sebahagian daripada usaha antarabangsa untuk menstabilkan pasaran harga susulan pencerobohan Rusia ke atas Ukraine.

"Saya boleh umumkan bahawa AS akan bekerjasama dengan 30 negara lain untuk mengeluarkan 60 juta tong rizab minyak dari seluruh dunia. Amerika akan mengetuai usaha itu dengan mengeluarkan 30 juta tong," kata Presiden Amerika Syarikat, Joe Biden kepada ahli Kongres.

Biden turut menegaskan bahawa "Washington sentiasa bersedia untuk melakukan lebih banyak tindakan, jika diperlukan," katanya semasa ucapan sulung State Of Union.

Harga minyak direkodkan melonjak sepanjang hari dengan harga minyak mentah Brent mencecah melebihi AS$110 setong sebaik dagangan dibuka di Asia.

Brent naik 4.88 peratus kepada AS$110.09, manakala WTI naik 5.06 peratus kepada 108.64. Kedua-duanya berada pada paras tertinggi pernah direkodkan dalam tempoh lebih tujuh tahun.

Dalam perkembangan berkaitan, Biden menyifatkan Presiden Rusia Vladimir Putin telah 'diasingkan' daripada dunia luar atas tindakannya menghantar tentera ke Ukraine dan berikrar akan mengenakan sekatan paling ketat yang akan melemahkan ekonomi Rusia juga kekuatan tentera.

“Putin sekarang ini diasingkan daripada dunia luar lebih daripada apa yang pernah dialami,” Kata Biden kepada ahli kongres sambil menambah “dia tidak pasti apa yang akan berlaku seterusnya” daripada segi hukuman dan tindakan ekonomi.

Presiden Amerika itu turut menyasarkan kumpulan kecil pemerintahan (oligarki) Rusia dan pemimpin rasuah yang didakwa telah mengeluarkan berbilion-bilion dolar daripada pemerintahan Putin dan memberi amaran bahawa “kami akan bertindak atas keuntungan yang diperoleh secara haram”. -AFP


Putin tandatangani dekri langkah-langkah jamin kestabilan kewangan

Langkah-langkah itu akan dilaksana sebagai tindak balas terhadap sekatan anti-Rusia oleh Amerika Syarikat, negara lain dan organisasi antarabangsa, menurut dekri itu.

Antara langkah itu, Rusia akan mengharamkan aliran keluar mata wang asing dalam jumlah yang melebihi nilai bersamaan US$10,000 mulai Rabu, lapor Xinhua.Berkuatkuasa Rabu, sekatan berhubung urus niaga sekuriti, hartanah dan pinjaman akan dikenakan ke atas warga asing yang dikaitkan dengan negara yang telah mengambil tindakan anti-Rusia.Pada Isnin, Putin juga menandatangani dekri yang memperkenalkan "langkah ekonomi khas" untuk mengurangkan kesan gelombang baharu sekatan Barat di tengah-tengah operasi ketenteraan khas Rusia di Ukraine.


England batal keperluan suntikan COVID-19 untuk kakitangan kesihatan

LONDON, 2 Mac- Pekerja penjagaan kesihatan dan sosial di England tidak lagi perlu menerima suntikan vaksin COVID-19 sebagai syarat pekerjaan mulai bulan ini, maklum kerajaan semalam.Kerajaan United Kingdom (UK) pada 31 Januari lalu mengumumkan berhasrat membatalkan peraturan yang mewajibkan pengambilan vaksin, tertakluk kepada keputusan rundingan awam.Keputusan diambil kerana penularan varian Omicron yang berkurangan berbanding varian Delta, selain kadar tinggi vaksinasi populasi di UK.Setiausaha Kesihatan, Sajid Javid, yang memberitahu dalam satu kenyataan bertulis berkata, lebih 90,000 pekerja penjagaan kesihatan dan sosial serta orang awam memberi respon terhadap rundingan terbabit."Majoriti besar maklum balas yang diterima menyokong pembatalan dengan 90 peratus responden bersetuju bahawa pengambilan vaksinasi COVID-19 sebagai syarat bertugas bagi penjagaan kesihatan dan sosial harus dibatalkan," tambahnya.Hasilnya, Javid berkata, syarat itu akan dimansuhkan pada 15 Mac ini meskipun beliau mengingatkan bahawa kakitangan barisan hadapan masih ada tanggungjawab profesional untuk menerima suntikan pelalian itu.Menurutnya, langkah itu turut mendapat sokongan pengawal selia kesihatan profesional.

(Menteri Kesihatan Britain, Sajid Javid/ REUTERS)

UK antara negara paling teruk terjejas dengan penularan COVID-19, menyaksikan lebih 161,000 kematian direkodkan sejak 2020.Angka kes masih tinggi. Purata kes dalam tujuh hari terakhir merekodkan hampir 232,000 keputusan positif sehari.Bagaimanapun, 91.5 peratus individu berumur 12 tahun ke atas sudah menerima sekurang-kurangnya satu dos suntikan.Manakala 85.2 peratus menerima dua dos suntikan dan lebih dua pertiga atau 66.5 peratus sudah menerima dos penggalak.Kadar vaksinasi paling tertinggi adalah dalam kalangan kakitangan Perkhidmatan Kesihatan Kebangsaan (NHS) dan staf penjagaan sosial yang bekerja di rumah kebajikan.Javid berkata, vaksinasi termasuk antiviral baharu yang akan datang kekal sebagai barisan pertahanan terbaik untuk melawan penularan COVID-19.Kerajaan memansuhkan kebanyakan sekatan COVID-19 bulan lalu, berdasarkan penilaian masa yang tepat untuk menamatkan sekatan oleh kerajaan terhadap kebebasan awam dan beralih kepada tanggungjawab peribadi.Tiga negara dalam UK iaitu Scotland, Wales dan Ireland Utara yang bertanggungjawab untuk dasar penjagaan kesihatan turut memansuhkan sekatan di negara masing-masing. - AFP


Polis rusuhan menyembur lada, protes penunjuk perasaan antivaksin

WELLINGTON, 2 Mac- Polis rusuhan bertembung dengan penunjuk perasaan antivaksin di luar Parlimen New Zealand hari ini, sehingga terpaksa menggunakan semburan lada dan menahan puluhan peserta bagi mengakhiri demostrasi yang sudah lama berlangsung.Ratusan polis berkawal di jalanan dekat ibu negara sebelum subuh lagi, untuk 'membersihkan' kem didirikan penunjuk perasaan sehingga menghalang jalan di sekitar Parlimen selama lebih tiga minggu.Anggota dilengkapi pelindung rusuhan mara ke arah penunjuk perasaan sambil mengarahkan 'bergerak, bergerak', sambil meruntuhkan khemah dan menunda beberapa kenderaan dari kawasan terbabit.Polis terpaksa melepaskan semburan lada terhadap penunjuk perasaan yang tegar dan berlaku pertempuran sehingga polis terpaksa mengeluarkan amaran kepada penduduk Wellington dan pekerja pejabat supaya menjauhi kawasan itu.Menurut pihak polis, mereka melihat beberapa penunjuk perasaan membawa serampang peladang."Kami telah melihat taktik (daripada penunjuk perasaan) hari ini termasuk menyembur alat pemadam api di barisan polis, membaling cat, dan kami melihat senjata," kata pesuruhjaya Andrew Coster.Beliau berkata tiga pegawai cedera ringan dan terdapat 36 tangkapan dilakukan.

(Pihak berkuasa menggunakan pembesar suara untuk memberi amaran kepada penunjuk perasaan bahawa mereka akan ditangkap kerana menceroboh kawasan Parlimen jika mereka enggan keluar/ REUTERS)

Tunjuk perasaan di Wellington bermula sebagai satu gerakan menentang mandat vaksin COVID-19.Ia diinspirasi dari protes sama yang berlangsung di Ottawa, Kanada.Tunjuk perasaan itu berkembang merangkumi pelbagai rungutan dengan kumpulan sayap kanan menyampaikan slogan antaranya berkisar mesej antikerajaan dan antimedia.Kemuncak tunjuk perasaan itu menyaksikan sekitar 3,000 peserta berkhemah di luar Parlimen.Namun, jumlahnya berkurangan sekitar 300 minggu lalu.Polis turut memberi amaran keadaan kotor dan kem berkenaan menjadi kawasan penyebaran COVID-19, susulan banyak kes dilaporkan dalam kalangan penunjuk perasaan yang kebanyakan tidak memakai pelitup muka.Terdapat aduan daripada penduduk Wellington bahawa mereka diganggu oleh penunjuk perasaan kerana memakai pelitup muka.Sementara itu, sekolah dan perniagaan berhampiran kem penunjuk perasaan itu ditutup.Penunjuk perasaan tidak mengendahkan banyak rayuan daripada pihak polis termasuk Perdana Menteri, Jacinda Ardern, supaya bersurai.Sebelum ini, polis terpaksa mengambil pendekatan lepas tangan dan mengadakan sekatan jalan raya untuk menghalang perluasan kem penunjuk perasaan itu ketika mereka cuba berunding bagi menamatkan protes secara aman. - AFP


40,000 penduduk diarah berpindah, 300,000 diberi amaran sedia berpindah

NEW SOUTH WALES, 2 Mac- Ribuan penduduk diarah berpindah dari bandar yang terjejas banjir di bahagian utara Australia.Pasukan kecemasan meneruskan usaha menyelamatkan penduduk yang terkandas di atas bumbung rumah dan jambatan.Menurut Perdana Menteri Negeri New South Wales, Dominic Perrottet, lebih 1,000 usaha menyelamat dilakukan dengan kira-kira 6,000 panggilan bantuan diterima oleh pihak berkuasa."40,000 penduduk telah diarah berpindah dengan 300,000 lagi diletakkan di bawah amaran berpindah.Keadaan mereka yang terjejas banjir sangat menyedihkan," katanya.Jonathan Howe dari Biro Meteorologi Australia berkata, taburan hujan di negeri New South Wales dan Queensland adalah sangat tinggi."Banjir sebegitu tidak pernah berlaku sejak beberapa dekad.Beberapa laluan air telah pecah, membanjiri bandar dan memaksa penduduk melarikan diri, mencari kawasan yang lebih tinggi," katanya.Lapan penduduk maut manakala ribuan lagi terpaksa diselamatkan dengan pihak berkuasa memberi amaran lebih banyak kematian akan berlaku.Di bandar Lismore, sembilan orang dilaporkan hilang dalam kejadian banjir paling buruk pernah direkodkan itu.Amaran banjir diaktifkan di berpuluh-puluh sungai di seluruh negeri Queensland dan New South Wales dengan keadaan hujan lebat berterusan. -AFP


11 orang awam termasuk kanak-kanak maut dibedil meriam Rusia

KHARKIV, 2 Mac- Sekurang-kurangnya 11 orang awam termasuk kanak-kanak maut selepas kawasan penempatan di bandar kedua terbesar Ukraine, Kharkiv dibedil meriam Rusia.Insiden terbaharu itu mengundang kecaman antarabangsa kerana ia melibatkan lokasi perumahan awam dan bukan penempatan prasarana strategik dan kemudahaan ketenteraan Ukraine.Serangan berlaku ketika Moscow terus dihimpit tekanan antarabangsa yang mendesak konflik ditamatkan segera.

(Gambar fail sempadan Ukraine/AFP)Rusia berdepan kegawatan ekonomi apabila negara-negara Barat yang bersatu dalam mengecam serangan negara tersebut ke atas Ukraine, mengenakan pelbagai sekatan terhadap negara itu.Terbaharu, Kesatuan Eropah (EU) mengenakan sekatan terhadap oligarki atau golongan elit serta pegawai Rusia dan beberapa anggotanya menggesa blok itu agar memulakan perbincangan menamatkan konflik.Presiden Rusia, Vladimir Putin bagaimanapun tidak menunjukkan sebarang petanda untuk mempertimbangkan semula pencerobahan terhadap negara jiran itu.Menyifatkan negara Barat sebagai empayar tipu muslihat, beliau menolak segala tekanan yang dikenakan terhadap Rusia. - AFP


Lebih 12,000 isi rumah di tujuh wilayah selatan Thailand terjejas akibat banjir

(Seorang nenek sedang termenung melihat ke arah banjir dari rumahnya di daerah Ra-ngea Wilayah Narathiwat Selatan Thai/Foto AFP)

BANGKOK, 1 Mac - Hujan lebat telah menyebabkan lebih 12,000 isi rumah di tujuh wilayah di selatan Thailand terjejas akibat  banjir. Jabatan Pencegahan dan Mitigasi Bencana berkata hujan lebat sejak 25 Feb yang lalu telah menyebabkan 12,189 isi rumah di tujuh wilayah - Narathiwat, Pattani, Yala, Songkhla, Phatthalung, Nakhon Si Thammarat dan Trang terjejas akibat  banjir.“Setakat hari ini, paras air di beberapa kawasan sudah surut. Namun, masih terdapat 9,930 isi rumah dari 320 kampung di empat wilayah - Narathiwat, Pattani, Yala dan Phatthalung masih terjejas.“Jabatan Pencegahan dan Mitigasi Bencana akan bekerjasama dengan kerajaan tempatan untuk melaksanakan kerja-kerja pembersihan,” katanya dalam satu kenyataan.

Sementara itu, tinjauan Bernama di Mukim Munok di Sungai Golok di sempadan Thailand-Malaysia  mendapati jalan masih dinaiki air setinggi satu meter.Gabenor Narathiwat Sanan Pongaksorn berkata wilayah itu antara yang paling teruk terjejas akibat banjir.Beliau berkata lebih 4,000 isi rumah di lapan daerah di Narathiwat masih terjejas akibat banjir.“Air dijangka surut dalam tempoh dua hingga tiga hari lagi,” katanya. - BERNAMA


AS yakin konflik di Ukraine tidak cetus perang nuklear

(Presiden Joe Biden mengatakan tidak perlu bimbang mengenai perang nuklear selepas Moscow meletakkan angkatan nuklearnya dalam keadaan berjaga-jaga ekoran serangan balas Barat susulan pencerobohan Rusia ke atas Ukraine)

WASHINGTON, 1 Mac - Amerika Syarikat (AS) mengetepikan kemungkinan tercetusnya perang nuklear, ketika pertempuran di Ukraine semakin hebat dengan lebih banyak bekalan senjata kuasa Barat dihantar ke Kiev.Presiden AS, Joe Biden ketika ditanya pemberita sama ada beliau bimbang dengan tindakan rakan sejawatannya, Vladimir Putin mengarahkan unit senjata nuklear Rusia supaya bersiap sedia, memberi jawapan ringkas "tidak".

(Presiden AS, Joe Biden berucap satu program di  Washington semalam/AFP)

Jurucakap Jabatan Negara, Ned Price pula berkata beliau tidak nampak sebarang sebab untuk meningkatkan tahap kesiapsiagaan pasukan nuklear AS.Namun beliau menyifatkan arahan Putin itu sebagai retorik provokatif yang berbahaya dan perlu dielak.AS dan Rusia sejak sekian lama berkongsi pendirian bahawa penggunaan senjata nuklear mengundang kesan yang sangat dahsyat.Sementara itu jurucakap Jabatan Pertahanan, John Kirby berkata Pentagon akan terus memantau dan membuat analisis kedudukan Rusia."Setiausaha Pertahanan, Lloyd Austin masih mengekalkan strategi sedia ada dan yakin dengan keupayaan kami mempertahankan keselamatan tanah air," kata Kirby kepada pemberita. -AFP


Filipina bebas sekatan COVID-19

MANILA, 1 Mac- Filipina akan menarik semula semua sekatan COVID-19 di Manila bermula hari ini selepas kes jangkitan direkodkan menurun mendadak serta peningkatan jumlah penduduk yang mengambil vaksin.Keputusan itu dibuat beberapa minggu selepas negara itu membuka semula pintu sempadannya kepada pelancong antarabangsa buat kali pertama sejak dua tahun lalu."Sektor perniagaan, agensi kerajaan dan pengangkutan awam akan dibenarkan beroperasi pada kapasiti penuh apabila Manila diletakkan pada tahap berjaga-jaga paling rendah," menurut jurucakap presiden, Karlo Nograles.Namun, pelitup muka masih perlu dipakai di tempat awam dan boleh ditanggalkan semasa bersenam dan melakukan aktiviti sukan di bawah peraturan baharu, yang juga terpakai di 38 kawasan lain di negara ini.

(Polis Filipina melakukan sekatan jalanraya ketika  peningkatan kes COVID-19 di Quezon City, Metro Manila, Filipina, 29 Mac 2021/ REUTERS)

Selain itu, pemeriksaan suhu dan sistem pengesanan kontak kasual juga akan ditamatkan.

Kes jangkitan COVID-19 di Filipina direkodkan sebanyak 1,421 pada minggu lalu, berbanding 39,004 pada 15 Januari lalu, ketika penularan Omicron memuncak.Pendekatan baharu ini juga diharap dapat membantu Filipina memulihkan semula ekonominya yang sebelum ini terjejas akibat pandemik.Selepas sekatan berpanjangan yang memusnahkan ekonomi dan menyebabkan berjuta-juta orang kehilangan pekerjaan, kelonggaran itu akan membantu meringankan kesengsaraan kewangan bagi kebanyakan rakyat Filipina.Pihak berkuasa kesihatan negara ini turut memaklumkan kadar vaksinasi di Manila sudah mencapai 100 peratus, namun merekodkan kadar rendah di wilayah lain.Setakat ini, lebih 3.6 juta penduduk Filipina sudah dijangkiti COVID-19 dan lebih 56,000 maut akibat virus itu.Sebelum ini, beberapa negara Eropah termasuk England menarik semula semua sekatan COVID-19 yang menyaksikan rakyat dapat menjalani kehidupan seperti biasa.Golongan yang belum menerima vaksin COVID-19 juga diberi pengecualian untuk mengunjungi pelbagai kawasan umum termasuk restoran dan panggung wayang dengan syarat menunjukkan keputusan ujian COVID-19 yang negatif. - AFP


Toyota hentikan operasi kilang domestik berikutan serangan siber -  Hirokazu Matsuno

TOKYO, 1 Mac - Kerajaan Jepun mengesahkan keputusan Toyota menghentikan operasi kilang-kilang domestiknya selama sehari berpunca daripada serangan siber.Jurucakap kerajaan, Hirokazu Matsuno berkata, siasatan sedang dijalankan.

(Jurucakap kerajaan, Hirokazu Matsuno/Gambar fail AFP)

Beliau juga berkata, risiko serangan siber sedang meningkat disebabkan keadaan semasa termasuk konflik bersenjata di Ukraine, sambil menggesa semua syarikat supaya memperkasakan sistem keselamatan siber masing-masing.Akhbar harian perniagaan terkemuka, Nikkei melaporkan serangan siber itu membabitkan ransomware, sejenis malware yang menebus maklumat mangsa yang diserang.Semalam, Toyota mengumumkan kegagalan sistem di Kojima Industries memaksanya menggantung operasi 28 saluran di 14 kilang domestiknya.Sehingga kini, pelayan (server) Kojima masih tergendala.Serangan siber dilaporkan berlaku di negara-negara yang menguatkuasakan sekatan terhadap Rusia susulan tindakan tenteranya menyerang Ukraine. -AFP


ICC siasat dakwaan jenayah perang di Ukraine

(Seorang wanita memegang sepanduk bertulis "Mahkamah Jenayah Antarabangsa di The Hague" semasa tunjuk perasaan menyokong Ukraine pada 24 Februari 2022/AFP)

THE HAGUE, 1 MAC - Mahkamah Jenayah Antarabangsa (ICC) akan melakukan siasatan berhubung situasi di Ukraine susulan serangan yang disifatkan oleh Presiden Rusia, Vladimir Putin sebagai operasi khas ketenteraan.Pendakwa raya ICC, Karim Khan berkata, beliau telah memutuskan untuk meneruskan rancangan membuka siasatan secepat mungkin.

"Saya berpuas hati bahawa terdapat asas yang munasabah kepada dakwaan berlakunya jenayah perang dan jenayah terhadap kemanusiaan di Ukraine sejak 2014."Mengambil kira konflik yang semakin meluas dalam tempoh beberapa hari lalu, siasatan bakal merangkumi dakwaan baharu membabitkan jenayah yang berada bawah bidang kuasa ICC tanpa mengira mana-mana pihak yang melakukannya," kata beliau dalam kenyataan.Minggu lepas Khan berkata mahkamah antarabangsa yang berpusat di Belanda itu menerima banyak aduan berhubung jenayah pencerobohan tetapi tidak dapat mengambil tindakan undang-undang kerana Rusia dan Ukraine tidak menandatangani Statut Rome."Saya akan terus mengikuti dengan dekat perkembangan lapangan di Ukraine, dan sekali lagi menggesa pematuhan terhadap undang-undang kemanusiaan antarabangsa yang boleh dikuatkuasakan,' katanya.Ukraine pada 2014 dan 2015 mengiktiraf kecekapan ICC menyiasat kes jenayah semasa dan selepas kejatuhan pemimpin pro-Rusia, Viktor Yanukovych dan selepas serangan Rusia di Crimea. - AFP


Banjir landa Australia, puluhan ribu penduduk dipindahkan, lapan terbunuh

(Pandangan dari udara keadaan banjir di Maryborough pada 28 Februari 2022/AFP)

GRAFTON, 1 Mac- Kawasan pantai timur Australia dilanda banjir terburuk menyebabkan banyak penduduk terperangkap di atas bumbung bangunan dan jambatan; memaksa pihak berkuasa mengeluarkan arahan berpindah kepada puluhan ribu penduduk.

Setakat ini lapan orang dilaporkan terbunuh dan lebih seribu penduduk diselamatkan. Pihak berkuasa memberi amaran jumlah kematian dijangka terus meningkat.

Di bandar Lismore pula, sembilan orang dilaporkan hilang.

“Kami melihat banyak penduduk terkandas di atas bumbung selama beberapa jam dan beberapa kanak-kanak diselamatkan, juga ada yang terkandas di atas jambatan,” kata Perdana Menteri, New South Wales, Dominic Perrottet.

(Seorang penduduk meredah banjir di bandar Paddington, Brisbane pada 28 Februari 2022)

Amaran banjir diaktifkan di puluhan kawasan sungai di negeri Queensland dan New South Wales yang menyaksikan jumlah penurunan hujan tinggi selama beberapa hari sehingga merekodkan jumlah hujan kira-kira 3.2 kaki di beberapa kawasan dalam seminggu.

Beberapa laluan air (terusan) dilaporkan melimpah dan sesetengah tebing pecah membanjiri kawasan bandar memaksa penduduk melarikan diri ke kawasan lebih tinggi. -AFP


Rusia menggunakan bom vakum - Duta Ukraine ke Amerika Syarikat

WASHINGTON, 1 Mac- Duta Ukraine ke Amerika Syarikat (AS) merayu kepada anggota Kongres AS untuk mendapatkan bantuan lanjut ketika negaranya menentang 'perang kejam' dari Rusia dengan mengatakan Rusia semalam telah menggunakan bom vakum dalam pencerobohannya di Ukraine."Mereka menggunakan bom vakum hari ini (semalam), yang sebenarnya dilarang oleh konvensyen Geneva," kata Duta Besar, Oksana Markarova selepas pertemuan dengan penggubal undang-undang."Kemusnahan yang cuba ditimbulkan oleh Rusia ke atas Ukraine adalah besar."Beliau berkata, Ukraine bekerjasama secara aktif dengan pentadbiran dan Kongres Presiden AS, Joe Biden untuk mendapatkan lebih banyak senjata dan sekatan yang lebih keras."Mereka patut bayar, mereka patut bayar mahal," katanya kepada pemberita selepas meninggalkan mesyuarat itu.

(Duta Besar Ukraine ke AS, Oksana Markarova/ REUTERS)

Bom vakum menggunakan oksigen dari udara sekeliling untuk menghasilkan letupan suhu tinggi, biasanya menghasilkan gelombang letupan dalam tempoh yang lebih lama daripada letupan konvensional.Rusia sengaja menyasarkan beberapa infrastruktur awam dan hospital Ukraine, katanya, dan pegawai Ukraine sedang mengumpul bukti jenayah perang untuk dikemukakan kepada Mahkamah Jenayah Antarabangsa.Presiden Ukraine, Volodymyr Zelenskyy masih kekal berada di Kiev dan beliau menyifatkan panggilan telefon dengan Presiden Joe Biden pada hari Jumaat sangat produktif, kata duta itu kepada pemberita.Selepas berminggu-minggu amaran daripada pemimpin Barat, Presiden Rusia,Vladimir Putin melancarkan serangan serampang tiga mata ke atas Ukraine dari utara, timur dan selatan pada Khamis (24 Februari), dalam serangan terbesar ke atas negara Eropah sejak Perang Dunia Kedua.Rusia telah menawan loji kuasa nuklear Chernobyl yang tidak berfungsi, menyebabkan apa yang dikatakan oleh agensi nuklear Ukraine adalah lebih tinggi tetapi bukan tahap sinaran kritikal- REUTERS


Zelensky mohon larang Russia di semua lapangan terbang, pelabuhan

KIEV, 1 Mac- Presiden Ukraine, Volodymyr Zelensky, semalam meminta larangan global terhadap pesawat dan kapal Rusia yang menggunakan lapangan terbang atau pelabuhan asing sebagai hukuman bagi Moscow melancarkan serangan ke atas negaranya."Kita mesti menutup kemasukan untuk negara ini di semua pelabuhan, semua terusan dan semua lapangan terbang dunia," katanya di Facebook, sambil menggesa masyarakat antarabangsa untuk 'mempertimbangkan penutupan sepenuhnya langit kepada peluru berpandu Russia, pesawat dan helikopter'.Zelensky juga menuduh Russia 'mengebom dan menembak' wilayah Ukraine semalam untuk memberi 'tekanan' ke atas Kiev semasa rundingan untuk gencatan senjata.Bagi kempen tekanannya terhadap pemimpin Ukraine, "Jangan buang masa anda," Zelensky memberitahu Rusia dalam mesej video.

Sejurus sebelum rundingan semalam terhenti, hanya bersetuju untuk mengadakan rundingan pusingan kedua 'tidak lama lagi', pemimpin Russia Vladimir Putin menyatakan prasyaratnya untuk menamatkan perang dalam panggilan telefon dengan Presiden Perancis Emmanuel Macron.

Putin berkata, penyelesaian boleh dilakukan 'hanya jika kepentingan keselamatan Russia yang sah diambil kira tanpa syarat, termasuk pengiktirafan kedaulatan Rusia ke atas Crimea, pengunduran tentera dan pembebasan negara Ukraine serta memastikan status neutralnya," kata Kremlin.Pertempuran terus berlaku semasa dialog itu, dengan sekurang-kurangnya 11 orang terbunuh akibat serangan Russia di bandar kedua terbesar di Ukraine, Kharkiv yang terletak berhampiran sempadan Russia.Lebih 350 orang awam, termasuk 14 kanak-kanak, telah terbunuh semasa pencerobohan itu, menurut Ukraine, manakala lebih setengah juta orang telah meninggalkan negara itu. - AFP


Mayat semakin bertimbun, Hong Kong bakal laksana perintah berkurung

HONG KONG, 28 Februari- Hong Kong mungkin mengenakan sekatan pergerakan keras seperti China yang mengenakan perintah berkurung dengan melarang orang keluar dari rumah mereka.Ia susulan peningkatan mendadak jumlah kematian di negara itu.Pemimpin Hong Kong Carrie Lam sebelum ini menolak perintah berkurung di seluruh bandar dan sebaliknya mengarahkan semua 7.4 juta penduduk diuji pada Mac.Tetapi nampaknya pentadbiran Hong Kong terpaksa membuat pusingan U, apabila Setiausaha Kesihatan Sophia Chan mengesahkan pada hari Isnin bahawa mereka akan melihat ke arah penutupan penuh.Komen Chan dibuat sehari selepas Li Dachuan, seorang pegawai kanan tanah besar yang terlibat dalam pasukan petugas bersama dengan pihak berkuasa Hong Kong, menyifatkan sekatan sebagai "pendekatan paling ideal dan terbaik untuk mencapai kesan terbaik ujian sejagat".Hong Kong kini merekodkan 193,000 kes dan 636 kematian sejak 31 Disember.

(Kadar purata kematian dalam tujuh hari di Hong Kong pada masa ini adalah sekitar lapan orang kepada setiap satu juta penduduk) FOTO AFP

Hospital dan petugas kesihatan telah bertugas tanpa henti selama berminggu-minggu dan pada hari Ahad pegawai mendedahkan mayat bertimbun di hospital kerana bilik mayat penuh."Pada masa ini, kami menghadapi masalah pengangkutan mayat dari hospital ke bilik mayat awam," kata ketua pengurus Pihak Berkuasa Hospital Lau Ka-hin kepada pemberita."Sebab itu ada beberapa mayat yang pada awalnya dirancang untuk dibawa ke rumah mayat awam, tetapi akhirnya tinggal di hospital."Pegawai telah mendedahkan bahawa 91% daripada mereka yang telah meninggal dunia dalam gelombang semasa belum menerima vaksin sepenuhnya.Sebilangan besar yang mati, 92% adalah mereka yang berumur 60 tahun ke atas apabila virus merebak melalui rumah jagaan di bandar yang padat penduduk itu.-AFP


Hari kelima serangan Ukraine rekod 352 kematian, lebih 1,000 cedera

IRPIN, 1 Mac - 352 kematian termasuk 14 kanak-kanak direkod sepanjang lima hari serangan Rusia terhadap Ukraine.Kementerian Dalam Negeri Ukraine melaporkan,serangan turut menyebabkan sekurang-kurangnya 1,684 orang termasuk 116 kanak-kanak cedera.Bagaimanapun, tiada maklumat didedahkan kepada umum oleh kedua-dua pihak bertelagah berhubung jumlah korban membabitkan anggota tentera masing-masing.

Kementerian Kesihatan Ukraine dalam satu laporan pula mengesahkan, mangsa yang terbunuh turut melibatkan orang awam.Ia sekaligus menyangkal kenyataan Rusia sebelum ini yang memberi jaminan keselamatan terhadap orang awam Ukraine kerana serangan hanya menyasarkan kemudahan ketenteraan.-AFP


Mriya dibedil, pesawat terbesar dunia musnah ketika serangan Rusia

KIEV, 1 Mac - Pesawat terbesar di dunia, Antonov AN-225 dilaporkan musnah diserang Rusia.Pesawat berkenaan musnah dalam serangan terhadap pangkalan udara Hostomel berhampiran, Kiev.Menteri Luar Negeri Ukraine, Dmytro Kuleba dalam ciapan di Twitter berkata, biarpun pesawat kebanggaan itu telah dimusnahkan, Ukraine berjanji membina semula pesawat itu.

Sementara itu, syarikat pengelur senjata tempatan memberitahu, pemulihan dan pembinaan semula pesawat itu akan menelan belanja lebih US$3 bilion selain memakan masa yang lama.Pesawat yang diberi nama Mriya yang bermaksud 'Impian' itu dibina di Kesatuan Soviet pada tahun 1988.-AFP


Pemindahan warga India dari Ukraine terjejas berikutan keadaan tidak menentu di sempadan

NEW DELHI, 28 Februari- Usaha India untuk memindahkan warganya dari Ukraine terjejas oleh kerana keadaan tidak menentu di lintasan sempadan berikutan konflik Ukraine-Rusia yang sedang berlaku. Beribu-ribu rakyat India, kebanyakannya pelajar yang terkandas di Ukraine sedang berusaha memasuki negara jiran untuk mendapatkan penerbangan membawa mereka keluar."Usaha pemindahan kami terjejas akibat situasi yang kompleks dan tidak menentu di lintasan sempadan," kata Perwakilan Tetap India ke Pertubuhan Bangsa-Bangsa Bersatu, T.S. Tirumurti, dalam satu kenyataan semalam."Adalah penting untuk mengekalkan pergerakan lancar orang dan yang boleh diharapkan. Ia keperluan kemanusiaan yang mendesak yang mesti ditangani segera," katanya.Kira-kira 20,000 warga India tinggal di Ukraine dan 4,000 daripada mereka sudah keluar beberapa hari sebelum konflik memuncak secara mendadak pada Khamis.Beratus-ratus lagi dipindahkan melalui negara lain sejak Ukraine menutup ruang udaranya kepada penerbangan awam minggu lalu."Berdasarkan maklumat terkini, pertempuran sengit sedang berlaku di Kharkiv, Sumy, dan Kyiv. Ditegaskan lagi, warga India di bandar-bandar ini dan bandar-bandar lain di mana sahaja perintah berkurung telah dikenakan, dinasihatkan untuk tidak pergi ke stesen kereta api sehingga perintah berkurung ditamatkan dan pergerakan beramai-ramai dibenarkan," kata Kedutaan India di ibu kota Kyiv dalam satu nasihat semalam.Beberapa pelajar yang terkandas telah menyiarkan video di media sosial menggambarkan keadaan terdesak mereka.


Usaha pusat penyelarasan bantuan kemanusian Malaysia disambut baik di Afghanistan

KABUL, 28 Februari- Pusat sehenti untuk menyelaraskan semua usaha bantuan Malaysia di Afghanistan yang dibuka secara rasmi minggu lepas, setakat ini telah membantu menyelaraskan pengagihan makanan dan bantuan lain kepada keluarga miskin di Kabul dan Jalalabad, di wilayah Nangarhar yang bergolak.Pusat Kemanusiaan Malaysia (MHC) dikendalikan oleh yayasan amal Global Peace Mission Malaysia (GPM) dengan tiga kumpulan bantuan Malaysia yang lain – MyCare, Global Wakaf, Global Ikhwan – dan empat NGO tempatan – Ehsas Welfare and Social Service Organisation, Humanitarian Assistance Society, Persatuan Kebajikan Afghanistan dan Just for Afghan Capacity and Knowledge (JACK).Ketua Pegawai Eksekutif GPM, Ahmad Fahmi Mohd Samsudin memberitahu Bernama kumpulan itu memutuskan untuk menubuhkan pusat sehenti itu tahun lepas bagi menyelaras usaha bantuan oleh kumpulan Malaysia yang mungkin tidak biasa dengan Afghanistan.“Afghanistan adalah sebuah negara yang besar. Kabul adalah pusat kami. Mereka perlu mendaftar masuk di pusat itu terlebih dahulu sebelum ke tempat lain seperti Kunduz, atau Mazar-e Sharif, Herat dan lain-lain,” katanya.Beliau berkata, pejabat itu akan membantu menjejaki jumlah rakyat Malaysia yang semakin meningkat selepas kejatuhan kerajaan Ashraf Ghani yang disokong AS pada Ogos tahun lepas. Malaysia tidak mempunyai kedutaan di Afghanistan.Usaha penyelarasan bantuan adalah penting terutamanya untuk memastikan semua kumpulan Malaysia membawa impak ke atas komuniti dan kawasan yang mereka kunjungi untuk memberi bantuan. Beliau menambah GPM mempunyai pengalaman berdekad-dekad di negara Asia Tengah itu untuk tugas sedemikian.Ketua Pemantauan, Penilaian dan Penyelidikan JACK, Dr Abdullah Asady dalam mengalu-alukan objektif pusat itu berkata, Afghanistan tidak boleh wujud dengan bergantung kepada bantuan kemanusiaan untuk tempoh yang lama.“Ia tidak boleh bertahan kerana campur tangan kebajikan tidak berdasarkan kapasiti domestik rakyat. Geran dan campur tangan amal tidak dapat mengekalkan (kami) lagi,” katanya.Kumpulannya menyediakan pendidikan, bantuan kemanusiaan dan kesihatan untuk warga Afghanistan, terutama mereka yang berada di kawasan yang sukar dijangkau.Afghanistan mengalami krisis kemanusiaan selepas Taliban mengambil alih tahun lalu, berikutan pengunduran tergesa-gesa AS dan NATO. Masyarakat antarabangsa tidak mengiktiraf pentadbiran pertubuhan itu dan membekukan aset dan dana yang dijanjikan untuk membina semula negara. Program Makanan Sedunia PBB menjangkakan 95% penduduk Afghanistan akan berada di bawah paras kemiskinan dalam beberapa bulan jika keadaan itu berterusan.Berita penubuhan MHC menimbulkan kekeliruan seminggu yang lalu apabila sarjana AS, Aaron Y. Zelin dari Institut Washington tersilap dalam ciapan Twitternya bahawa pusat itu adalah pejabat kerajaan Malaysia untuk "bantuan dan kerjasama ekonomi".Membuka pejabat kerajaan di Afghanistan boleh dilihat sebagai mengiktiraf kerajaan pimpinan Taliban secara rasmi dan Malaysia sangat berhati-hati dan cuba mengelaknya. -BERNAMA


Arahan Putin supaya pasukan nuklearnya berada dalam keadaan berjaga-jaga cetus bantahan

KIEV, 28 Februari- Pengumuman Presiden Rusia Vladimir Putin bahawa pasukan nuklearnya berada dalam keadaan berjaga-jaga mencetuskan bantahan di Barat ketika tentera penceroboh menghadapi tentangan sengit pada hari Isnin.Perhimpunan Agung PBB akan mengadakan sesi tergempar pada Isnin untuk membincangkan konflik itu, yang telah meragut berpuluh-puluh nyawa dan menimbulkan kebimbangan bahawa ia akan menyebabkan berjuta-juta orang kehilangan tempat tinggal.Ukraine juga berkata ia telah bersetuju untuk menghantar delegasi bertemu wakil Rusia di sempadan dengan Belarus, sekali gus menjadi hubungan awam pertama kedua-dua pihak sejak perang meletus.Rusia menyerang pada Khamis dan dengan cepat mengumumkan ia telah meneutralkan kemudahan ketenteraan utama Ukraine, tetapi pertempuran sengit telah berlaku sejak itu.Putin mengarahkan tentera nuklear Rusia supaya berjaga-jaga sebagai tindak balas terhadap apa yang disebutnya langkah "tidak mesra" oleh Barat.Rusia mempunyai senjata nuklear terbesar di dunia dan simpanan peluru berpandu balistik yang besar.Amerika Syarikat, kuasa nuklear kedua terbesar di dunia, menyelar arahan Putin sebagai "tidak boleh diterima sama sekali".Menjelang rundingan yang dirancang dengan Rusia dan ketika tentera Ukraine mempertahankan bandar-bandar utama, Menteri Luar Dmytro Kuleba menyuarakan bantahan."Kami tidak akan menyerah, kami tidak akan menyerahkan satu inci pun wilayah kami," kata Kuleba.Presiden Ukraine Volodymyr Zelensky berkata beliau agak ragu-ragu mengenai rundingan itu.“Seperti biasa, saya tidak begitu percaya dengan keputusan pertemuan ini, tetapi biarlah mereka mencuba,” katanya.Pada hari keempat pencerobohan yang mengejutkan dunia itu, tentera Ukraine telah mengalahkan pencerobohan Rusia ke bandar kedua Ukraine Kharkiv, 500 kilometer (310 batu) timur Kiev pada Ahad.Seorang pegawai wilayah, Oleg Sinegubov, berkata Kharkiv telah dibawa ke bawah kawalan Ukraine dan tentera telah mengusir tentera Rusia.Bagaimanapun, tetera Rusia telah mencapai kemajuan yang lebih baik di selatan,dengan mengepung bandar Kherson dan Berdyansk.Kedua-duanya terletak berhampiran dengan semenanjung Crimea, yang diilhak oleh Rusia dari Ukraine pada 2014, dan dari mana ia melancarkan salah satu daripada beberapa pasukan penceroboh.Pegawai Ukraine berkata mereka sedang memerangi tentera Rusia di beberapa kawasan lain, dan mendakwa bahawa 4,300 tentera Rusia telah terbunuh.Pada pagi Isnin, tentera Ukraine berkata tentera Rusia telah beberapa kali cuba menyerbu pinggir Kiev semalaman, tetapi semua serangan berjaya dipatahkan.“Keadaan di ibu negara kita terkawal,” kata tentera di Facebook.Media tempatan melaporkan letupan kuat kedengaran sepanjang malam Ahad di Kiev dan Kharkiv.Penasihat Presiden Oleksiy Arestovich berkata di Telegram awal Isnin, ibu negara itu telah menjadi sasaran semalaman oleh tiga serangan peluru berpandu Rusia, salah satu daripadanya telah dipintas.Bandar selatan Berdiansk kini diduduki oleh askar Rusia, tambahnya.Ukraine telah melaporkan 352 kematian orang awam, termasuk 14 kanak-kanak, sejak pencerobohan bermula. Rusia telah mengakui bahawa beberapa pasukannya telah terbunuh atau cedera.Pertubuhan Bangsa-Bangsa Bersatu telah meletakkan jumlah kematian membabitkan orang awam 64 orang manakala EU berkata lebih tujuh juta orang boleh kehilangan tempat tinggal akibat konflik itu.Ukraine telah menyeru orang awamnya sendiri untuk memerangi Rusia, dengan sebuah kilang bir di Lviv di barat negara itu menukar barisan pengeluarannya daripada bir kepada bom, menghasilkan Molotov koktel untuk pejuang sukarelawan.- AFP


EU siap sedia sambut pelarian Ukraine

BRUSSELS, 28 Februari- Kesatuan Eropah pada hari Ahad bergerak untuk menyelaraskan sambutan ratusan ribu rakyat Ukraine yang melarikan diri daripada pencerobohan Rusia terutamanya tentang penawaran status perlindungan sementara kepada mereka.Kira-kira 400,000 rakyat Ukraine telah menyeberang ke EU sejak serangan bermula pada Khamis dan separuh daripada mereka memasuki Poland.

Mesyuarat menteri dalam negeri EU membangkitkan kemungkinan memberi status kepada Ukraine di bawah Arahan Perlindungan Sementara 2001 yang belum digunakan yang membolehkan mereka tinggal dan bekerja di Kesatuan Eropah sehingga tiga tahun.Menteri Dalam Negeri Perancis, Gerald Darmanin berkata, "Majoriti yang sangat besar" dimana menteri memihak untuk mengaktifkan pilihan itu dengan pantas.

Di bawah perjanjian kerjasama, rakyat Ukraine dengan pasport yang mengandungi data biometrik dibenarkan memasuki EU tanpa visa dan tinggal sehingga tiga bulan.Tetapi Pesuruhjaya Hal Ehwal Dalam Negeri EU , Ylva Johansson berkata blok itu perlu bersedia untuk menjadi tuan rumah mereka melebihi tempoh itu dan ia perlu bersedia untuk kemungkinan "berjuta-juta" ketibaan dari Ukraine."Ia akan menjadi masa yang sesuai untuk menggunakan Arahan Perlindungan Sementara," katanya.Arahan itu pada asalnya disediakan untuk pelarian daripada konflik yang melanda bekas Yugoslavia, dengan peruntukan untuk mengendalikan aliran masuk secara besar-besaran dan langkah untuk mengedarkan mereka ke seluruh 27 negara EU.Belgium berada di barisan hadapan negara anggota yang menyeru agar arahan perlindungan itu digunakan."Pada saat bersejarah ini kita perlu mengambil keputusan yang betul. Mengambil keputusan yang betul bermakna, Arahan Perlindungan Sementara perlu dilaksanakan," kata Menteri Imigresen Belgium, Sammy Mahdi.

(Menteri Imigresen Belgium,  Sammy Mahdi/ AFP)

Walau bagaimanapun, untuk digunakan, majoriti negara EU yang layak iaitu 15 daripada 27 negara yang mewakili sejumlah sekurang-kurangnya 65 peratus daripada populasi blok itu, perlu menyokongnya.

Johansson berkata beliau sedang menyediakan cadangan untuk mengaktifkannya, yang harus dibentangkan kepada menteri dalam negeri pada mesyuarat lain yang dijadualkan pada Khamis.-AFP


Kanada hanya akan hantar peralatan tentera ke Ukraine

(Protes komuniti Ukraine di Place du Canada, Montreal, Quebec pada 27 Februari 2022. Puluhan ribu rakyat Ukraine meninggalkan negara sejak pencerobohan Rusia pada Khamis)

KANADA, 28 Februari- Kerajaan Kanada mengumumkan untuk menghantar peralatan perlindungan ketenteraan seperti helmet tentera (topi keledar) kepada tentera Ukraine.Pada masa sama menegaskan tidak akan menghantar anggota tenteranya untuk membantu Kiev menentang Rusia.Menteri Luar Kanada, Melanie Joly dalam sidang media berkata, ketika ini tentera Ukraine amat memerlukan bantuan peralatan ketenteraan seperti jaket kalis perlu, topi keledar (helmet), penutup muka gas dan peralatan penglihatan waktu malam."Sumbangan dari Otawa berjumlah $25 juta (Dolar Kanada) (€17.6 juta)," kata Joly yang turut menegaskan bahawa telah menerima permohonan langsung daripada Timbalan Perdana Menteri Ukraine, Olha Stefanishyna.

(Seorang ahli parlimen berucap dihadapan peserta protes di Place du Canada, Montreal, Quebec, pada February 27, 2022)

Sementara itu Menteri Pertahanan Kanada, Anita Anad mengulangi, bahawa 'misi tempur' tiada dalam perancangan kerajaan ketika ini.Sejak Khamis lalu, tentera dan pejuang rakyat Ukraine sudah berusaha sedaya upaya menentang operasi ketenteraan Rusia yang disebut Amerika Syarikat dan sekutunya sebagai pencerobohan.Pada 14 Februari lalu, Kanada mengumumkan akan menghantar bantuan ketenteraan seperti senjata dan peluru ke Ukraine, langkah pertama yang turut disertakan dengan pinjaman $500 juta (Dolar Kanada).Diaspora Ukraine yang berada di Kanada ketika ini dianggarkan seramai 1.3 juta orang, satu jumlah yang agak besar. -AFP


Putin arah unit senjata nuklear bersiap sedia, empat lagi negara tutup ruang angkasa kepada Rusia

MOSCOW, 28 Februari- Kemungkinan campur tangan tentera Perjanjian Atlantik Utara (NATO) dan sekatan ekonomi terhadap Moscow.Presiden Rusia, Vladimir Putin mengarahkan unit berkait senjata nuklear diletakkan dalam keadaan siap siaga.Menurut sumber, beliau menuduh negara Barat yang diketuai Amerika Syarikat mengambil langkah 'tidak mesra' di tengah-tengah pencerobohan Moscow ke atas Ukraine.Di Washington, Setiausaha Akhbar White House, Jen Psaki, berkata arahan Putin itu adalah taktik Moscow bagi menghalalkan agresi ketenteraannya. Ujarnya lagi, AS akan terus mendukung Ukraine dan membantu Kyiv mempertahanan kedaulatannya.

Sementara itu, Finland, Sweden, Denmark dan Iceland turut mengikut jejak langkah sama Bulgaria, Republik Czech, Estonia, Jerman dan Poland apabila sepakat menutup ruang angkasa mereka kepada pesawat Rusia sebagai langkah sekatan terhadap Kremlin.Langkah tersebut dilihat bakal diikuti negara anggota Kesatuan Eropah EU yang lain yang turut menentang pencerobohan ke atas Ukraine.Larangan terbang tersebut telah memaksa pesawat Rusia terbang ke arah barat dan membuat lencongan besar menghala destinasi yang dituju.Gesaan terus dibuat masyarakat dunia meminta Rusia mengundurkan tentera dan menghentikan sebarang tekanan ke atas Ukraine.


PBB janji beri lebih banyak bantuan kemanusiaan di Ukraine

(Kanak-kanak sedang tidur di atas lantai di stesen kereta api pusat Lviv di Ukraine Barat/AFP)

NEW YORK, 27 Februari - Pertubuhan Bangsa-Bangsa Bersatu (PBB) akan menyalurkan lebih banyak bantuan kemanusiaan kepada rakyat Ukraine susulan pencerobohan yang dilakukan Rusia.Setiausaha Agungnya, Antonio Guterres menyatakannya komitmen itu menerusi perbualan telefon dengan Presiden Ukraine, Volodymyr Zelenskyy.Guterres turut berkata badan dunia itu akan melancarkan rayuan untuk membiayai operasi kemanusiaan PBB di Ukraine, Selasa depan.Manakala Jurucakap Setiausaha Agung PBB, Stephane Dujarric berkata, disebabkan keadaan semakin meruncing di Ukraine, Guterres membatalkan rancangannya ke Geneva. Beliau hanya akan bercakap pada mesyuarat Majlis Hak Asasi Manusia esok menerusi rakaman video. - AFP


Korea Utara lancar peluru berpandu ketika konflik Rusia-Ukraine memuncak

(Berita ujian pelancaran peluru berpandu dilaporkan dalam siaran televisyen tempatan pada 27 Februari 2022/AFP)

SEOUL, 27 Februari- Ketika konflik Rusia-Ukraine memuncak, Korea Utara terus melakukan ujian senjata berat mereka.

Hari ini, Korea Selatan melaporkan, Pyongyang melancarkan peluru berpandu balistik yang menurut Seoul, negara itu sekali lagi meneruskan ujian peluru berpandu selepas dihentikan hampir sebulan ketika Sukan Olimpik Musim Sejuk Beijing berlangsung.

Ujian peluru berpandu pagi ini adalah kali ke-8 pada tahun ini termasuk ujian senjata nuklear berkuasa tinggi sejak rundingan pemimpin tertinggi antara Kim Jong Un dan bekas Presiden Amerika Syarikat, Donald Trump pada 2017, tiada jalan damai.

Hakikatnya, meskipun Pyongyang berdepan sekatan antarabangsa, Kim Jong Un telah menggandakan pembangunan ketenteraan dan bulan lepas mengancam untuk menghentikan moratorium yang diputuskan sendiri untuk meneruskan pelancaran peluru berpandu jarak jauh dan nuklear mereka.

Penganalisis memang meramalkan bahawa Pyongyang akan menggunakan kesempatan isu Rusia-Ukraine dan Barat dengan ujian peluru berpandu baharu.

Menurut tentera Korea Selatan, pagi ini mereka telah mengesan peluru berpandu balistik dilepaskan ke Laut Jepun dari Pyongyang kira-kira 7.02 pagi waktu tempatan.

“Peluru berpandu balistik yang diuji itu boleh mencecah jarak sehingga 300 kilometer dan tinggi sekitar 620 kilometer manakala perincian lanjut sedang dianalisis oleh perisik Korea Selatan dan Amerika Syarikat," kata pihak tentera. Pihak berkuasa Jepun turut mengesahkan pelancaran itu.

Pusat pentadbiran Korea Selatan, Blue House menyatakan “amat bimbang dan kesal” dengan perkembangan itu serta mengutuk masa yang dilakukan ketika dunia sedang berusaha mendamaikan perang di Ukraine susulan pencerobohan tentera Rusia sejak Khamis lalu. -AFP


Barat keluarkan bank Rusia daripada SWIFT, Moscow arah serangan dari semua arah

(Penunjuk perasaan memegang poster dan sepanduk "No SWIFT for Russia" semasa protes pencerobohan Rusia ke atas Ukraine pada 26 Februari 2022, di Frankfurt/AFP)

KIEV, 27 Februari- Moscow mengarahkan tenteranya di Ukraine terus melakukan serangan dari semua arah sementara Barat mula mengenakan sekatan bagi melumpuhkan sektor perbankan Rusia.

Sebagai tindakan balas terhadap pencerobohan, pihak Barat akan mengeluarkan beberapa bank Rusia daripada sistem mesej bank SWIFT atau 'Society for Worldwide Interbank Financial Telecommunication' serta membekukan aset bank pusat. Ia bertujuan untuk melumpuhkan perdagangan Rusia dengan dunia luar.

Pihak berkuasa Ukraine melaporkan 198 orang awam terbunuh termasuk tiga kanak-kanak sejak Rusia memulakan operasi ketenteraan di Ukraine pada Khamis lalu.

Ukraine turut memberi amaran bahawa ‘pengkhianat’ Rusia masih aktif di Kiev yang menyaksikan letupan di kawasan awam sehingga memaksa penduduk lari ke bawah tanah untuk menyelamatkan diri.

Menurut Moscow, mereka telah melancarkan peluru berpandu ke kemudahan tentera dan meneruskan serangan selepas menuduh Ukraine telah ‘menolak’ rundingan.

Namun pada hari ke-3 pencerobohan Rusia, Presiden Ukraine Volodymyr Zelensky berikrar negaranya tidak akan menyerah kalah kepada Kremlin dan Washington pula menyifatkan pasukan penceroboh (Rusia) “kekurangan momentum".

Tentera Rusia berkata mereka masih berusaha menangkis serangan di ibu negara, namun perlu juga memerangi kumpulan ‘pengkhianat’ Rusia yang telah menyusup masuk ke bandar tersebut.

“Kami akan terus memerangi sehingga negara bebas,” kata Zelensky dalam mesej video.

Terdahulu, Zelensky berkata Ukraine berjaya ‘mengganggu’ rancangan Moscow untuk menggulingkannya dan menggesa rakyat Rusia memberi tekanan kepada Presiden Vladimir Putin supaya menghentikan konflik.

Sementara itu, Pentagon menganggarkan kira-kira separuh daripada lebih 150,000 tentera Rusia, dalam beberapa bulan kebelakangan ini berada di sempadan Ukraine sudah masuk ke Ukraine. -AFP


Rusia tutup ruang udara susulan tindakan balas sekatan Barat

(Seorang anggota tentera Ukraine meronda jalan kosong di sebelah barat ibu kota Ukraine, Kiev, pagi semalam/Foto AFP)

Syarikat penerbangan nasional Austria, Austrian Airlines juga mengumumkan pembatalan penerbangan ke Rusia.Pada masa sama mengelak memasuki ruang udara Rusia sekurang-kurangnya untuk tempoh tujuh hari.Syarikat penerbangan itu mengambil keputusan tersebut disebabkan situasi kawal selia terkini.Semalam, Rusia mengumumkan akan menghalang penerbangan dari Bulgaria, Poland dan Republik Czech. - AFP


Majlis Keselamatan PBB dijangka bersidang 3 petang ini

NEW YORK, 27 Februari - Majlis Keselamatan Pertubuhan Bangsa Bersatu (PBB) dijangka bersidang pada pukul 3 petang waktu tempatan bagi mengundi resolusi menggesa Sidang Khas Perhimpunan Agung. Menurut diplomat, persidangan petang ini untuk menuntut agar Moscow menghentikan serangan ke atas Ukraine.Pada persidangan tersebut, PBB memerlukan sembilan daripada 15 negara anggota Majlis Keselamatan PBB untuk mengundi bagi menyokong resolusi berkenaan agar diterima pakai.Di bawah prosedur itu, meski pun jarang digunakan, tiada satu pun dibenarkan untuk menggunakan kuasa veto ke atas Sidang Khas esok termasuk Rusia dan lima anggota tetap.

(Protes mendesak agar peperangan dihentikan susulan konflik Rusia-Ukraine di hadapan Istana Belem di Lisbon, Portugal/Foto AFP)

Diplomat berkata, Perhimpunan Agung Khas esok untuk memaksa 193 anggota PBB mengambil pendirian mengenai konflik dan pelanggaran Piagam PBB oleh Rusia.Jika resolusi diluluskan, peraturan menetapkan sesi Perhimpunan Agung khas diadakan dalam tempoh 24 jam.Jumaat lalu, resolusi itu yang diusul Amerika Syarikat dan Albania bagi mengecam tindakan Rusia di Ukraine, gagal dibawa dalam Majlis Keselamatan PBB. Ini kerana Rusia, yang juga anggota tetap, menggunakan kuasa vetonya - AFP


Konflik Rusia- Ukraine: Moscow teruskan operasi ketenteraan

MOSCOW, 27 Februari - Operasi ketenteraan Moscow di Ukraine diteruskan.Menurut jurucakap Kementerian Pertahanan Igor Konashenkov, ini selepas pihak berkuasa Ukraine menolak rundingan yang diusul Moscow. Pasukan pemisah di Donbas dengan sokongan tentera Rusia berjaya mara 46 kilometer lebih dalam dan menawan beberapa kawasan penempatan.Antaranya di Shchastia, Muratovo dan Pavlopol. Konashenkov dalam pada itu mengecam tindakan pihak berkuasa Kiev menempatkan senjata berat seperti pelancar roket dan meriam dalam kawasan kediaman.Tindakan itu katanya, membahayakan orang awam apabila tentera Rusia terpaksa menyerang kawasan itu bagi melumpuhkan senjata tersebut.- REUTERS


Lapan terkorban, enam hilang akibat gempa di Indonesia

JAKARTA, 27 Februari- Lembaga Pengurusan Bencana Nasional (BNPB) Indonesia pada Sabtu memaklumkan, angka kematian akibat gempa bumi kuat di Sumatera pada Jumaat lepas meningkat kepada lapan orang, manakala enam mangsa masih hilang.Media tempatan melaporkan, pasukan penyelamat berjaya menemukan lima mayat di daerah Pasaman dan tiga di Pasaman Barat.Jurucakap BNPB, Abdul Muhari berkata, 86 orang cedera manakala 10 bangunan dan 435 rumah rosak.Ketika ini lebih 6,000 penduduk telah dipindahkan ke 35 pusat pemindahan sementara.

Pasukan penyelamat masih mencari enam lagi mangsa yang dilaporkan hilang, dipercayai tertimbus di bawah lumpur.Kerajaan mengumumkan respons kecemasan rasmi selama 14 hari di timur laut Pasaman Barat, wilayah Sumatera Barat, berakhir 10 Mac.


100,000 rakyat Ukraine telah melarikan diri ke Poland

WARSAW, 26 Februari- Timbalan Menteri Dalam Negeri Poland Pawel Szefernaker berkata 100,000 orang telah menyeberangi sempadan ke Poland dari Ukraine sejak pencerobohan Rusia minggu ini."Dari permulaan peperangan di Ukraine hingga hari ini, di sepanjang sempadan dengan Ukraine, 100,000 orang telah menyeberangi sempadan dari Ukraine ke Poland," kata Szefernaker kepada pemberita di kampung sempadan Medyka, tenggara Poland.Beliau berkata 90% daripada pelarian mempunyai tempat untuk dituju di Poland, seperti rumah rakan atau keluarga, tetapi selebihnya sedang mendapatkan bantuan di sembilan pusat penempatan yang diwujudkan di sepanjang sempadan.Pusat-pusat ini menyediakan makanan dan rawatan perubatan, tempat berehat serta sebarang maklumat yang diperlukan.Ketua pengawal sempadan Poland, Tomasz Praga, menambah pada sidang media bahawa pada hari Jumaat sahaja hampir 50,000 orang telah menyeberang ke Poland dari Ukraine.Poland, yang sudah menjadi rumah kepada kira-kira 1.5 juta rakyat Ukraine sebelum pencerobohan Rusia dan yang telah menyatakan sokongan padu untuk Ukraine, setakat ini menyaksikan sebahagian besar daripada mereka yang melarikan diri dari Ukraine menyeberang ke wilayahnya."Kemas kini terkini ialah hampir 116,000 telah melarikan diri ke negara jiran sejak 24 Februari, terutamanya Poland, Hungary, Moldova, Slovakia dan Romania," menurut tweet dari agensi pelarian PBB UNHCR pada Sabtu."Jumlahnya semakin meningkat," tambahnya.-AFP


Perancis hantar 500 anggota tentera ke Romania, perkukuh NATO

(Komuniti Ukraine di Montreal, Quebec mengadakan bantahan dihadapan kedutaan Rusia pada 25 Februari, menggesa penghantaran tentera NATO ke Ukraine/AFP)

PARIS, 26 Februari- Perancis akan menghantar 500 anggota tentera ke Romania sebagai sokongan kepada pasukan Pertubuhan Perjanjian Atlantik Utara (NATO); susulan pencerobohan Rusia ke atas jirannya Ukraine.

"NATO telah memutuskan untuk memperkukuh penglibatan juga sebagai tanda solidariti jelas dan strategik, menugaskan tentera di Romania,” kata Ketua Staf Tentera, Thierry Burkhard kepada Radio France Internationale dan France24.

"Kami akan menghantar kira-kira 500 anggota dilengkapi kenderaan berperisai”.

Jelasnya, Perancis juga akan mengekalkan anggota tenteranya di Estonia yang bersempadan dengan Rusia dalam waktu terdekat.

Memandangkan “perang di Ukraine, kami memutuskan untuk mengekalkan kehadiran tentera daripada 200 ke 250 anggota termasuk kenderaan berperisai di negara Baltik itu," katanya.

Presiden Perancis, Emmanuel Macron sejak beberapa minggu lalu sudah sedaya updaya berusaha secara diplomasi bagi menghalang pencerobohan Rusia ke atas Ukraine.

Namun tidak dihiraukan, sebaliknya tentera Rusia terus berlegar di sempadan pada awal Khamis, disusuli serangan ke beberapa kawasan Ukraine.

Sejak konflik itu tercetus semula, sudah ratusan nyawa terkorban dan puluhan ribu penduduk Ukraine terpaksa mencari perlindungan. -AFP


NATO kerah pasukan pertama perkukuh pertahanan Ukraine

(Setiausaha Agung NATO, Jens Stoltenberg semasa menyampaikan ucapan selepas sidang kemuncak video mengenai pencerobohan Rusia ke atas Ukraine di Brussels/AFP)

BRUSSELS, 26 Februari- Setiausaha Agung Pertubuhan Perjanjian Atlantik Utara (NATO), Jens Stoltenberg pada Jumaat memaklumkan pakatan itu akan mengerahkan pasukan tindak balas pantasnya buat pertama kali bagi memperkukuh pertahanan dalam menghadapi pencerobohan Russia ke atas Ukraine.

"Ia masih belum diputuskan. Apa yang kita lihat, tentera Ukraine bertempur dengan berani dan sebenarnya mampu mendatangkan kerosakan kepada pencerobohan tentera Russia."Ia pencerobohan penuh ke atas Ukraine. Mereka bergerak ke arah Kyiv dan matlamat yang dinyatakan adalah untuk menukar kerajaan Ukraine," katanya selepas sidang kemuncak video bersama pemimpin NATO.Stoltenberg memberi amaran pencerobohan Kremlin mewujudkan 'normal baharu', mengancam keselamatan Eropah yang lebih luas melangkaui bukan ahli NATO Ukraine."Kami sudah memperkukuh pencegahan dan pertahanan kami. Semalam, sekutu mengaktifkan rancangan pertahanan kami dan sebagai hasilnya, kami mengerahkan elemen Pasukan Tindak Balas NATO (NRF) di darat, di laut dan di udara untuk mengukuhkan lagi pertahanan kami dan bertindak balas dengan cepat terhadap sebarang kemungkinan," katanya.

Itu langkah terbaru oleh NATO bertujuan memperkukuh pertahanannya selepas sekutu diterajui Amerika Syarikat (AS) menyegerakan pergerakan beribu-ribu tentera ke anggota timur ketika

Kremlin bergerak ke Ukraine.(Setiausaha Agung NATO Jens Stoltenberg menyampaikan ucapan pembukaan semasa sidang kemuncak video NATO mengenai pencerobohan Rusia ke atas Ukraine di Brussels /AFP)

"Kami mempunyai lebih 100 jet yang bersiap sedia, beroperasi di lebih 30 lokasi berbeza dan lebih 120 kapal dari utara ke Mediterranean."Ini untuk memelihara keamanan, mencegah serangan dan untuk mengelakkan perang yang sedang berlaku di Ukraine melebar ke mana-mana negara sekutu NATO," katanya.Beliau yang tidak memperincikan ke mana pasukan tindak balas itu dihantar, bagaimanapun berkata ia terpulang kepada komander tentera tertinggi NATO.Diwujudkan pada 2003, NRF terdiri daripada 40,000 kakitangan, termasuk kontinjen seramai 8,000 anggota terdiri dari tentera udara, laut dan operasi khas yang boleh dikerahkan dalam beberapa hari.Di Washington, jurucakap Pentagon, John Kirby berkata AS mempunyai tentera yang kini berada di eropah, ditambah 7,000 anggota diarah untuk ditempatkan ke Jerman minggu ini, dan yang lain bersiap sedia di kediaman.Beliau berkata jumlah ketenteraan bergantung kepada keperluan khusus NATO."Walau apa pun keperluan itu, AS bersedia untuk mara ke hadapan sebanyak mungkin," kata Kirby Beliau berkata demikian sambil menegaskan NRF adalah untuk melindungi negara NATO, bukan untuk terbabit dalam pertempuran di Ukraine.Bagaimanapun, katanya, pencetus utama keputusan untuk mengaktifkan NRF adalah pencerobohan yang menyalahi undang-undang oleh Russia ke atas Ukraine."Kami akan melakukan apa yang perlu kami lakukan untuk mempertahankan setiap inci wilayah NATO," tambahnya. - AFP


Konflik bersenjata Rusia-Ukraine: NATO aktifkan pelan pertahanan

BRUSSELS, 26 Februari - Pertubuhan Perjanjian Atlantik Utara (NATO) akan meningkatkan pertahanannya di lokasi-lokasi strategik sebagai tindak balas kepada serangan Rusia di Ukraine.Setiausaha Agung NATO, Jens Stoltenberg berkata, gabungan itu telah mengaktifkan pelan pertahanan dan akan mengerahkan tenteranya merangkumi ketiga-tiga sayap iaitu darat, udara dan air.Ribuan anggota tentera tambahan dan lebih 100 jet akan ditempatkan di 30 lokasi.Mengenai situasi semasa di Ukraine beliau berkata tentera Ukraine sedang bertahan, malah berjaya menghalang tentera Rusia yang cuba meneruskan kemaraan."Keadaan di lapangan masih berubah-ubah. Apa yang kami lihat tentera Ukraine telah berjuang dengan penuh berani dan berupaya menentang tentera penceroboh," kata Stoltenberg selepas Sidang Tergempar Pemimpin NATO yang diadakan secara maya. -AFP


Solidariti: R. Czech, Poland, Bulgaria tutup ruang udara kepada pesawat dari Rusia

(Seorang wanita Ukraine bersama bayinya masuk ke Romania selepas menyeberangi Sungai Danube di sempadan Romania-Ukraine pada 25 Februari 2022/AFP)

WARSAW, 26 Februari– Bermula tengah malam Jumaat waktu tempatan, Republik Czech, Poland dan Bulgaria akan menutup ruang udara masing-masing kepada pesawat dari Rusia sebagai reaksi kepada pencerobohan Rusia ke atas Ukraine.

Terdahulu, syarikat penerbangan Poland, LOT sudah menggantung penerbangan ke Moscow dan Saint Petersburg.

“Menjelang tengah malam hari ini (Jumaat), trafik untuk ke semua syarikat penerbangan dari Rusia ke ruang udara Czech akan dihentikan,” kata Menteri Pengangkutan Republik Czech, Martin Kupka menerusi Twitter.

Perdana Menteri Poland, Mateusz Morawiecki menerusi Facebook pula menyatakan, negaranya juga sedang mengambil resolusi sama.

“Sekatan akan bermula tengah malam ini,” menurut jurucakap kerajaan Poland, Piotr Muller menerusi Twitter.

Keputusan sama turut diambil Bulgaria menjelang tengah malam susulan konflik ketenteraan yang semakin serius selain sebagai tanda solidariti kepada Ukraine.

"Pesawat Rusia, tidak boleh lagi memasuki ruang udara Bulgaria termasuk kawasan perairan,” menurut kenyataan kementerian pengangkutan.

Britain telah mengambil langkah sama pada Khamis dengan melarang syarikat penerbangan utama Rusia Aeroflot daripada terbang di ruang udara United Kingdom (UK).

Sejurus itu Moscow mengambil keputusan balas dengan menyekat penerbangan ke semua pesawat yang ada kaitan dengan UK termasuk penerbangan transit dari ruang udara Rusia.

Sementara itu, Moldova pada Khamis telah menutup ruang udaranya dan ke semua penerbangan dilencongkan ke lapangan terbang lain. Belarus pula menyatakan sudah menutup sebahagian ruang udaranya. -AFP


WHO bimbang nasib orang awam di Ukraine berikutan pencerobohan Rusia

(Penunjuk perasaan memegang sepanduk dan bendera Kesatuan Eropah dan Ukraine semasa protes terhadap operasi ketenteraan Rusia di Ukraine/AFP)

COPENHAGEN, 26 Februari- Pertubuhan Kesihatan Sedunia (WHO) sangat bimbang mengenai nasib orang awam di Ukraine berikutan pencerobohan tentera Rusia, kata Pengarah WHO Eropah, Hans Kluge."Saya amat bimbang mengenai keselamatan, kesihatan dan kesejahteraan orang awam di Ukraine. Saya juga bimbang kemajuan ketara yang dibuat dalam mengukuhkan sistem kesihatan di Ukraine dalam beberapa tahun kebelakangan ini boleh terjejas."Risiko kesihatan serta-merta berkaitan dengan kematian, kerana kami menerima laporan pertempuran dan tembakan dari seluruh negara. Hospital akan memerlukan bekalan kecemasan segera, termasuk ubat-ubatan dan kit pembedahan serta kes trauma," katanya.Pada masa ini, WHO sedang menyediakan kit perubatan pembedahan di Dubai untuk dihantar ke Ukraine, melalui Poland.Presiden Rusia, Vladimir Putin Khamis lalu mengarahkan tenteranya untuk menyerang Ukraine.Pencerobohan itu meragut puluhan nyawa dan menyebabkan sekurang-kurangnya 100,000 orang kehilangan tempat tinggal.

(Penunjuk perasaan memegang bendera kebangsaan Ukraine di sebelah seorang peserta yang membawa sepanduk bertulis membantah pencerobohan Rusia ke atas Ukraine/AFP)

Pada Jumaat, tentera Ukraine bertempur dengan tentera Rusia di ibu kota Kiev.

Kluge berkata, WHO menggerakkan ketiga-tiga peringkat organisasinya untuk menyokong krisis kemanusiaan yang berlaku dengan cepat."Pasukan global, serantau dan negara lain diselaraskan untuk menyampaikan sokongan kesihatan ke Ukraine dan negara sekitarnya," katanya.Beliau menambah, keutamaan WHO di Ukraine sudah beralih kepada penyediaan perkhidmatan kecemasan, penjagaan trauma, memastikan kesinambungan perkhidmatan kesihatan, penyediaan khidmat kesihatan mental dan sokongan psiko-sosial.Bagaimanapun, katanya ubat-ubatan dan vaksin masih diperlukan dan WHO sedang bekerjasama rapat dengan Pertubuhan Bangsa-Bangsa Bersatu (PBB) dan rakan kongsi lain untuk memastikan koridor kemanusiaan dapat disediakan bagi membantu menyelamatkan nyawa. Agensi kesihatan PBB mempunyai lebih 100 kakitangan di seluruh negara, walaupun ada yang terpaksa mencari perlindungan -AFP.


Putin gesa tentera Ukraine rampas kuasa

(Orang ramai berkumpul di hadapan skrin yang memaparkan imej Presiden Rusia Vladimir Putin)

MOSCOW, 26 Februari - Presiden Rusia, Vladimir Putin secara terbuka menggesa angkatan tentera Ukraine supaya menggulingkan kerajaan negara itu yang disifatkannya sebagai 'pengganas'."Nampaknya lebih mudah bagi kami mencapai persetujuan dengan anda (tentera Ukraine) berbanding kumpulan penagih dadah dan neo-Nazi," kata Putin dalam ucapan yang disiarkan di televisyen tempatan, merujuk kepada kerajaan pimpinan Presiden Volodymyr Zelensky yang berketurunan Yahudi.Beliau juga mendakwa, pasukan ultranasionalis Ukraine sedang membuat persiapan untuk menempatkan senjata berat seperti pelancar roket di kawasan kediaman di bandar-bandar besar Ukraine termasuk Kyiv dan Kharkiv untuk memprovokasi tentera Rusia.Menurutnya, pimpinan Ukraine berkelakuan seperti pengganas di seluruh dunia.Mereka menyorok di belakang pihak lain dengan harapan dapat menyalahkan Rusia apabila terdapat orang awam yang terkorban."Diketahui secara fakta tindakan mereka adalah atas cadangan konsultan asing terutama penasihat dari Amerika Syarikat," tambah beliau.Putin sebelum ini menjelaskan serangan berskala besar yang dilancar hanya menyasarkan golongan ultranasionalis di Ukraine.Sementara itu jurucakapnya, Dmitry Peskov menuduh pihak berkuasa Ukraine sebelum ini menolak cadangan Rusia mengadakan perbincangan di Belarus."Selepas berdiam diri mereka (kerajaan Ukraine) menyatakan persetujuan untuk berbincang di Warsaw. "Dan sekarang mereka tidak berkomunikasi," katanya dalam sidang media. -AFP


Krisis Rusia-Ukraine: Putin sedia hantar delegasi ke Minsk untuk rundingan

(Putin bersedia untuk menghantar delegasi peringkat tertinggi untuk rundingan dengan delegasi Ukraine/Reuters)

MOSCOW, 26 Februari -Jurucakap Kremlin, Dmitry Peskov berkata Presiden Rusia, Vladimir Putin bersedia menghantar delegasi peringkat tertinggi 'untuk rundingan dengan delegasi Ukraine' di Minsk, ibu kota Belarus yang sebelum ini menjadi tuan rumah rundingan damai berhubung krisis Ukraine.

Peskov berkata sekutu Putin, Presiden Belarus, Alexander Lukashenko, memberitahu beliau akan "menggariskan syarat" untuk rundingan berkenaan.Rusia mempunyai ribuan tentera yang ditempatkan di Belarus, dan Ukraine berkata negara itu sedang diserang oleh beberapa pihak, termasuk dari Belarus.Presiden Ukraine, Volodymyr Zelensky telah berulang kali meminta rundingan dengan pemimpin Rusia itu semasa desakan diplomatik selama berminggu-minggu di mana negara-negara Barat cuba menghalang Putin daripada melancarkan serangan.Beberapa jam sebelum Putin mengumumkan menghantar tentera ke Ukraine, Zelensky berkata beliau cuba menghubungi Ketua Kremlin itu tetapi tiada respons.Ketika tentera Rusia menghampiri Kiev pada Jumaat, Zelensky mengeluarkan kenyataan baharu menggesa rundingan."Saya ingin berucap kepada Presiden Persekutuan Rusia sekali lagi. Pertempuran sedang berlaku di seluruh Ukraine. Mari kita duduk di meja rundingan untuk mengelakkan lebih ramai terkorban," katanya. Putin mengumumkan permulaan operasi ketenteraan terhadap Ukraine pada Khamis.Kuasa-kuasa Barat telah mengenakan sekatan antarabangsa bertubi-tubi ke atas Moscow sebagai tindak balas, tetapi Ukraine berkata masih banyak perlu dilakukan bagi membantu mereka. -AFP


Dua mati, 20 cedera akibat gempa bumi melanda Sumatera, Indonesia pagi tadi

PADANG, 25 Februari - Sekurang-kurangnya dua orang mati selepas gempa 6.2 pada skala richter melanda Sumatera, Indonesia pagi tadi.Menurut Ketua Agensi Mitigasi Bencana Nasional Indonesia, Suharyanto 20 orang lagi dilaporkan cedera di Pasaman Barat, kira-kira 17 kilometer dari pusat gempa.Gegaran kuat itu berlaku selepas beberapa minit gegaran kecil dirasai penduduk yang telah mula mengosongkan kediaman.“Kami semua meninggalkan rumah (selepas gegaran pertama),” kata Yudi Prama Agustino, 36 kepada wartawan. “Saya ada seorang anak berusia satu tahun, dalam keadaan panik saya bergegas menolak ‘kereta sorong bayi’ ke luar rumah”.Kajian Geologi Amerika Syarikat (USGS) melaporkan gempa berlaku pada kedalaman 12 kilometer, kira-kira 70 kilometer dari bandar Bukittinggi di wilayah Sumatera Barat.Kampung Agustino terletak di daerah Agam, kira-kira 40 kilometer dari Bukittinggi. “Saya sedar berlaku gempa apabila mainan anak saya jatuh. Saya agak panik kerana mentua saya berada dalam rumah dan dia tidak berapa sihat kerana sakit tua, kata Agustino merujuk gegeran pertama yang direkodkan USGS pada 5.0."Apabila kami berada di luar, gegaran lebih kuat 6.2 dirasai menyebabkan ramai panik," tambahnya.Agensi Meteorologi Indonesia BMKG memberi amaran kepada orang ramai agar menjauhi kawasan cerun kerana bimbang berlaku tanah runtuh terutama ketika kemuncak musim hujan.Gempa turut dirasai di wilayah Riau dan Sumatera Utara juga Malaysia dan Singapura.Bagaimanapun tiada amaran tsunami dikeluarkan.- KEDIAMAN RUNTUH –Gambar yang dikongsi dengan AFP dari bandar Pasaman yang terletak berhampiran pusat gempa, menunjukkan sebahagian rumah runtuh dan dinding berlubang.Kediaman datuk bandar juga dilaporkan rosak termasuk tingkap kaca, menurut Suharyanto.Rakaman televisyen pula menunjukkan pesakit dibawa keluar dari sebuah hospital di ibu kota wilayah Sumatera Barat, Padang.Ketua agensi mitigasi bencana Pasaman, Alim Bazar memberitahu AFP terdapat beberapa bangunan retak.“Datuk bandar telah mengarahkan semua penghuni tingkat dua dan tiga di setiap bangunan perlu dikosongkan,” katanya.Irpanda, penduduk Pasaman yang ditemu bual Metro TV berkata dia merasai ke dua-dua gegaran.“Gegaran pertama hanya selama beberapa saat, penduduk lari keluar rumah dan bangunan berhampiran bergoyang,” katanya.“Tetapi gegaran kedua berlaku dan ia amat kuat. Lebih banyak penduduk melarikan diri keluar dari rumah. Pesakit di hospital turut dibawa keluar dari bangunan,” tambahnya.-GEGARAN DI SINGAPURA DAN MALAYSIA- Kesan gempa turut dirasai di Singapura menurut saksi dan pihak berkuasa."Gegaran.. dirasai dibahagian tertentu di Singapura kira-kira 9.45 pagi,” kata polis dalam satu kenyataan.Jabatan Meteorologi Malaysia pula melaporkan gegaran dirasai di negeri-negeri Barat Semenanjung.


Tentera Rusia semakin mara ke wilayah Ukraine pertempuran meningkat

(Kediaman penduduk Koshytsa Street, Kiev rosak selepas serangan bom Rusia dikawasan berhampiran/AFP)

KIEV, 25 Februari- Tentera Rusia dilaporkan semakin mara ke wilayah Ukraine terutama di bahagian timur dan timur laut negara itu.

Bunyi letupan dan tembakan juga dilaporkan berlaku di bahagian utara Kiev, ibu negara Ukraine, menurut wartawan AFP yang membuat liputan pencerobohan tentera Rusia ke wilayah tersebut.

Penduduk dikatakan berlari menyelamatkan diri. Bunyi tembakan senjata ringan turut kedengaran di kawasan Obolonsky. Manakala bunyi letupan lebih kuat boleh didengar dari pusat bandar.

Tentera Rusia mula tiba di pinggir bandar Kiev sejak Khamis waktu tempatan selepas helikopter tentera menyerang sebuah lapangan terbang yang terletak berhampiran bandar Obolonsky.

Bagaimanapun, tentera Ukraine mendakwa mereka berjaya menangkis serangan di pangkalan udara Gostomel itu, menyebabkan kemaraan tentera Rusia agak terhalang.

Kementerian Pertahanan menerusi status di Facebook pula menggesa penduduk untuk terus bertahan.

"Kami meminta penduduk memaklumkan kepada kami tentang pergerakan tentera (Rusia) dan membuat bom Molotov bagi mengurangkan kemaraan musuh,” tulis kenyataan itu.

(Seorang wanita yang cedera menunggu di luar hospital selepas bandar Chuguiv diserang pada 24 Februari 2022/AFP)

Terdahulu, letupan awal pagi di Kiev memulakan siri pencerobohan tentera Rusia yang masuk hari ke-2 selepas Presiden Rusia, Vladimir Putin tidak mempedulikan amaran Barat dan meneruskan operasi tentera darat dan udara berskala besar di Ukraine.

Tindakan itu, setakat ini telah meragut berpuluh-puluh nyawa dan menyebabkan sekurang-kurangnya 100,000 penduduk terpaksa mencari perlindungan.

Amerika Syarikat dan sekutunya pula, buat masa ini hanya bertindak dengan mengenakan pelbagai sekatan.

Pada Khamis Presiden Ukraine, Volodymyr Zelensky berkata sekurang-kurangnya 137 orang ‘wira’ terbunuh pada hari pertama pertempuran memaksa tentera simpanan dikerah di seluruh negara.

Zelensky dalam ucapannya menyebut kini terdapat "tirai besi baharu" antara Rusia dan seluruh dunia serta menambah negara (Ukraine) "dibiar sendirian" melawan musuh.

"Siapa yang bersedia untuk berjuang bersama kita? Saya tidak nampak sesiapa."